**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Δεκεμβρίου 2019, ημέρα Τρίτη και ώρα 10.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης: «Διατύπωση γνώμης από τα μέλη της Επιτροπής, μετά από ακρόαση των προτεινομένων για διορισμό στις θέσεις του Προέδρου και του Αντιπροέδρου του Διοικητικού Συμβουλίου του Ενιαίου Φορέα Ελέγχου Τροφίμων (Ε.Φ.Ε.Τ.) - Ν.Π.Δ.Δ., κ.κ. Αντωνίου Ζαμπέλα και Σταύρου Ζαννόπουλου αντίστοιχα, σύμφωνα με το άρθρο 2 παρ. 2 του ν.2741/1999 (ΦΕΚ A΄ 199), όπως ισχύει και την παρ. 2 του άρθρου 8 του Π.Δ. 85/2012 (ΦΕΚ A΄ 141), όπως ισχύει.».

Στην συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Μαυρουδής (Μάκης) Βορίδης, ο προτεινόμενος για διορισμό στη θέση του Προέδρου του Διοικητικού Συμβουλίου του Ενιαίου Φορέα Ελέγχου Τροφίμων (Ε.Φ.Ε.Τ.), κ. Αντώνιος Ζαμπέλας και ο προτεινόμενος για διορισμό στη θέση του Αντιπροέδρου του Διοικητικού Συμβουλίου του Ενιαίου Φορέα Ελέγχου Τροφίμων (Ε.Φ.Ε.Τ.), κ. Σταύρος Ζαννόπουλος.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Τσαβδαρίδης Λάζαρος,, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Δούνια Παναγιώτα (Νόνη), Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καρασαρλίδου Ευφροσύνη, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Πούλου Παναγιού (Γιώτα), Γιαννούλης Χρήστος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Κομνηνάκα Μαρία, Μανωλάκου Διαμάντω, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα κυρίες και κύριοι συνάδελφοι. Καλωσορίζουμε και τον Υπουργό, κ. Βορίδη, σήμερα στη συνεδρίαση της Επιτροπής μας. Έχουμε τη χαρά δύο εξαίρετοι επιστήμονες, ο Αντώνης Ζαμπέλας και ο Σταύρος Ζαννόπουλος να παρευρίσκονται σήμερα εδώ, προτεινόμενοι από τον Υπουργό, κ. Βορίδη για την διατύπωση γνώμης από τα μέλη της Επιτροπής μας σχετικά με το διορισμό τους στον ΕΦΕΤ.

Πριν δώσω το λόγο στον κ. Υπουργό για μια σύντομη εισήγηση, να σας ενημερώσω ότι θα ακολουθήσουν ερωτήματα των συναδέλφων και βεβαίως, εάν χρειασθεί, κατά τη διάρκεια της συνεδρίασης θα παρεμβαίνουν ο προτεινόμενος Πρόεδρος και ο Αντιπρόεδρος του Ε.Φ.Ε.Τ. για να παράσχουν διευκρινίσεις στους συναδέλφους.

Το λόγο έχει ο Υπουργός Αγροτικής Ανάπτυξης και Τροφίμων, κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Να ξεκινήσω, ευχαριστώντας δημοσίως, θερμά την απερχόμενη διοίκηση του Ε.Φ.Ε.Τ. και αυτό, γιατί, αυτό το τετράμηνο που είχα τη δυνατότητα να συνεργαστώ μαζί τους, πρέπει να πω, ότι η συνεργασία υπήρξε υποδειγματική, απολύτως επαγγελματική και η κυβερνητική μεταβολή δεν επηρέασε, ούτε κατ' ελάχιστον, την λειτουργία του Οργανισμού.

Όπως, ξέρετε, ο Ε.Φ.Ε.Τ. είναι ένας εξαιρετικά κρίσιμος Οργανισμός. Ουσιαστικά, είναι το βασικό «εργαλείο και όχημα» που έχουμε για να διαφυλάξουμε την ασφάλεια των τροφίμων, ένα πολύ κρίσιμο ζήτημα για την αγορά των τροφίμων, αλλά, πρωτίστως και κυρίως για τους καταναλωτές και είναι πολύ σημαντικό να μην υπάρχουν, αν θέλετε, κενά, ανεξαρτήτως του ποιες είναι οι κεντρικές πολιτικές εξελίξεις. Έτσι, λοιπόν να πω, ότι ευχαριστώ θερμά για τη συνεργασία αυτού του τελευταίου τετραμήνου.

Να πω, επίσης, ότι θεωρώ, ότι η διαδοχή την οποία προτείνουμε στον Ε.Φ.Ε.Τ., είναι μια διαδοχή υψηλής ποιότητος. Και ο κ. Ζαμπέλας και ο κ. Ζαννόπουλος, έχετε δει τα βιογραφικά τους, είναι άνθρωποι οι οποίοι είναι εξαιρετικά διακεκριμένοι, έχουν λαμπρή ακαδημαϊκή πορεία και ο κ. Ζαμπέλας έχει, επίσης, υπηρετήσει και στο παρελθόν και στη συγκεκριμένη θέση. Άρα το περιβάλλον τού είναι οικείο.

Δεν θέλω εγώ να επεκταθώ σε κάτι περισσότερο. Νομίζω, έχουν διανεμηθεί τα βιογραφικά. Είναι στη διάθεση της Επιτροπής. Άρα, τα έχετε δει. Δεν νομίζω ότι έχει νόημα να χάσουμε χρόνο σε αυτό.

Θεωρώ, ότι στο πρόσωπο των δύο προτεινομένων από την Κυβέρνηση, έχουν γίνει οι καλύτερες, οι βέλτιστες δυνατές επιλογές για την πορεία και την συνέχιση της λειτουργίας της δράσεως του Ε.Φ.Ε.Τ. και βεβαίως, της βελτιώσεως της πορείας του και της εξελίξεώς του και της παροχής των υπηρεσιών που κάνει, κυρίως, ξαναλέω σε αυτό το κρίσιμο κομμάτι της ασφάλειας των τροφίμων. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε τον κ. Υπουργό.

Το λόγο έχει ο κ. Ζαμπέλας για έναν χαιρετισμό και μια σύντομη αρχική τοποθέτηση.

**ΑΝΤΩΝΙΟΣ ΖΑΜΠΕΛΑΣ (Προτεινόμενος για διορισμό στη θέση του Προέδρου του Διοικητικού Συμβουλίου του Ενιαίου Φορέα Ελέγχου Τροφίμων (Ε.Φ.Ε.Τ.) - Ν.Π.Δ.Δ.):** Καλημέρα σας. Θα ήθελα να ευχαριστήσω πρώτα απ' όλα την Κυβέρνηση και πιο ουσιαστικά τον παριστάμενο Υπουργό για την τιμή που μου έκανε να με προτείνει για τη θέση του Προέδρου του ΕΦΕΤ.

Πρώτα απ' όλα, είναι μεγάλη τιμή και ευθύνη από τη δική μου τη μεριά. Έχω θητεύσει, όπως θα έχετε δει στο παρασχεθέν βιογραφικό μου, για δύο χρόνια στον Ε.Φ.Ε.Τ., οπότε είναι μια γνώριμη κατάσταση, είναι γνώριμα τα πρόσωπα. Εύχομαι να θεωρούν, ότι έφυγα κάτω από καλές συνθήκες και καλές προϋποθέσεις. Έκανα και αρκετούς φίλους, για να είμαι ειλικρινής και περιμένω να ξαναρχίσω με ένα άλλο «ταξίδι», κάτω από διαφορετικές αυτή τη φορά συνθήκες, βέβαια. Για να είμαι ειλικρινής, όταν πρωτοείχα την εμπειρία στη Βουλή από πλευράς συνέντευξης, ήταν, όταν είχα προταθεί ως Αντιπρόεδρος. Ως προτεινόμενος Αντιπρόεδρος, πρώτα από όλα, δεν είχα καμία απολύτως εμπειρία από πλευράς Ε.Φ.Ε.Τ. και στη πρώτη μου συνέντευξη, στη πρώτη μου εμπειρία στη Βουλή αισθανόμουν σαν ένα πρόβατο, έμπαινα και δεν ήξερα, τι θα συναντήσω, τι θα με ρωτήσουν. Τώρα, νομίζω, ότι είμαι περισσότερο προετοιμασμένος λόγω της εμπειρίας των τελευταίων 10 ετών και όχι τόσο πολύ για το τι συμβαίνει σήμερα, αν και θεωρώ ότι πολλά από τα προβλήματα, που είχαμε κληθεί, για να αντιμετωπίσουμε τότε, παραμένουν και τώρα.

Ας μην μακρηγορήσω. Να ευχαριστήσω ξανά θερμά τον κ. Υπουργό για την τιμητική πρόσκληση και, προφανώς, είμαι στη διάθεσή σας για οποιαδήποτε διευκρίνηση και οποιαδήποτε ερώτηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Σταύρος Ζαννόπουλος.

**ΣΤΑΥΡΟΣ ΖΑΝΝΟΠΟΥΛΟΣ (Προτεινόμενος για διορισμό στη θέση του Αντιπροέδρου του Δ.Σ. του Ε.Φ.Ε.Τ.):** Καλημέρα στην Επιτροπή όλη, στους εξαίρετους αντιπροσώπους του ελληνικού λαού. Ευχαριστώ θερμά τον Υπουργό Αγροτικής Ανάπτυξης και Τροφίμων, τον κ. Βορίδη για την εμπιστοσύνη του στο πρόσωπό μου.

Εγώ, έχω μια διαφορετική διαδρομή σε σχέση με το προτεινόμενο Πρόεδρο, τον κ. Ζαμπέλα. Προέρχομαι από την Ελληνική Βιομηχανία Ζάχαρης, τη μεγαλύτερη αγροτική βιομηχανία της χώρας στην πρώτη γραμμή της αγροτικής παραγωγής. Εν συνεχεία, ήμουν στέλεχος και είμαι στέλεχος του Υπουργείου Αγροτικής Ανάπτυξης και Τροφίμων και πιστεύω ότι μαζί με τον κ. Ζαμπέλα θα κάνουμε ό,τι είναι ανθρωπίνως δυνατό, να διαφυλάξουμε τα συμφέροντα του Έλληνα πολίτη, της δημόσιας υγείας και της αγροτικής επιχειρηματικότητας, γιατί είναι ο κύριος μοχλός εισροής χρήματος στη χώρα και προστασίας της ανάπτυξης της οικονομίας μας. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και τον κ. Ζαννόπουλο.

Να συνεχίσουμε με τους συναδέλφους, που θέλουν, να κάνουν παρεμβάσεις. Βεβαίως, θα θέλαμε, να υπάρξουν τοποθετήσεις από όλα τα Κόμματα, για να έχουμε και την καταγραφή της γνώμης, αλλά δεν υπάρχει λόγος, να γίνει με σειρά. Ξεκινάμε με τον κ. Αραχωβίτη, που ζήτησε πρώτος το λόγο. Κύριε Αραχωβίτη, έχετε το λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κ. Πρόεδρε. Να καλωσορίζουμε τον Υπουργό στην Επιτροπή. Να καλωσορίσουμε και τους νέους προτεινόμενους Πρόεδρο κι Αντιπρόεδρο του Ε.Φ.Ε.Τ..

Καταρχήν, θα ήθελα, να ευχαριστήσω κι εγώ την απερχόμενη διοίκηση, τον κ. Πολυχρονίου και τον κ. Βλάχο, για το έργο που έχουν παράξει όλο αυτό το διάστημα και την κληρονομιά, που σας αφήνουν μέχρι τώρα. Το έργο τους χαρακτηρίστηκε από μια εξωστρεφή δράση. Θα σας δώσω δύο χαρακτηριστικά στοιχεία. Τα δελτία τύπου την τελευταία χρόνια υπερέβησαν τα 110, ενημερωτικά και επικοινωνία άμεση προς τον κόσμο. Άρα, αυτό δείχνει μια εξωστρέφεια.

Το δεύτερο στοιχείο είναι ότι τα πρόστιμα για το 2019 μέχρι τώρα έφθασαν το ένα 1.900.000 €. Το βασικό χαρακτηριστικό της λειτουργίας ήταν η εξώστρεφη δράση και όχι η δράση «by the book». Όπως ξέρετε ο Οργανισμός έχει υποχρέωση, να ασκήσει κάποιους ελέγχους προγραμματισμένους και βάση ενός πρωτοκόλλου, αυτή είναι η «by the book» διαδικασία. Από κει και πέρα όμως, επειδή είναι ένας Οργανισμός που το βασικό χαρακτηριστικό είναι η προστασία της ασφάλειας του καταναλωτή και η πρόληψη, όσο το δυνατόν, διατροφικών κρίσεων, θεωρούμε ότι η προγραμματισμένη και πεπατημένη διαδικασία δεν είναι αρκετή. Εκεί, θα ήθελα μια τοποθέτησή σας, πώς εσείς σκέφτεστε να αναπτύξετε αυτό το κομμάτι.

 Το δεύτερο σημείο που θα ήθελα να αναφερθείτε είναι ότι, με τον ν.4492/2017 ψηφίστηκε η υποχρεωτική αναγραφή της προέλευσης του γάλακτος στις συσκευασίες. Πάνω σε αυτό, ήδη είχε ξεκινήσει μια διαδικασία από τον Ε.Φ.Ε.Τ. για αυστηρή τήρηση αυτής της νομοθεσίας. Αυτό - πέραν από το προφανές που είναι η νομιμότητα - είχε και σαν αποτέλεσμα την προστασία και του παραγωγού του ελληνικού γάλακτος, έτσι ώστε αφενός να μην υπάρχει παραπλάνηση του καταναλωτή, αφετέρου να στηριχθεί η ελληνική κτηνοτροφία. Θα ήθελα και εδώ την γνώμη σας και πώς σκοπεύετε να κινηθείτε πάνω σε αυτό.

 Ένα τρίτο σημείο που θα ήθελα την άποψή σας είναι, να μας πείτε - γιατί τουλάχιστον ο κ. Ζαμπέλας έχει εμπειρία στον Ε.Φ.Ε.Τ., άρα έχει γνώση της ιστορίας και της ανθρωπογεωγραφίας - πώς βλέπετε τον θεσμό του Γενικού Διευθυντή. Όπως ξέρετε, για πρώτη φορά, ξεκίνησαν και ολοκληρώθηκαν οι διαδικασίες και τοποθετήθηκε Γενικός Διευθυντής στον Ε.Φ.Ε.Τ., όπως προβλέπεται από το νόμο. Ποιος νομίζετε ότι είναι ακριβώς ο ρόλος του Γενικού Διευθυντή και ποια η δική σας σχέση με αυτόν, αλλά και ως μοντέλο διοίκησης.

 Ένα άλλο θέμα που θα ήθελα τη γνώμη σας, αφορά το ελαιόλαδο και τους ελέγχους στη νοθεία, γιατί όπως ξέρετε είμαστε σε μια περίοδο που η τιμή του ελαιολάδου είναι ιδιαίτερα χαμηλή στον παραγωγό. Άρα, οποιαδήποτε φαινόμενα νοθείας μπορούν να έχουν αφενός, την παραπλάνηση ή την προστασία του καταναλωτή, αφετέρου την προστασία του παραγωγού. Εκεί χρειάζεται ιδιαίτερη προσοχή. Θα ήθελα και εκεί να μου πείτε τις απόψεις σας και πώς σκέφτεστε να το δείτε.

 Το τελευταίο είναι ότι, με δεδομένο την έλλειψη προσωπικού που υπάρχει στον Οργανισμό, λόγω της δεκαετίας των μνημονίων στην οποία είχαμε συνεχή υποστελέχωση και πολύ λίγες προσλήψεις, αν υπάρχει στα σχέδιά σας - κ. Υπουργέ προς εσάς είναι περισσότερο η ερώτηση - να δώσετε σε ιδιώτες μέρος του ελεγκτικού έργου, όπως έγινε πρόσφατα - και το καυτηριάζουμε αυτό - με την τροπολογία που φέρατε στον ΕΛΒΟ σχετικά με τα σήματα. Αν υπάρχει τέτοια σκέψη για παροχή σε ιδιωτικές εταιρείες ελεγκτικού έργου, το οποίο είναι αντικείμενο καθαρά του Ε.Φ.Ε.Τ..

 Αναμένουμε τις απαντήσεις σας και σας ευχαριστούμε για την παρουσία σας.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε κ. Αραχωβίτη.

 Να συνεχίσουμε τη διαδικασία με τον κ. Κατρίνη, ακολουθεί ο κ. Βολουδάκης, ο κ. Γιαννούλης, ο κ. Πάνας, ο κ. Αποστόλου και η κυρία Μανωλάκου.

 Παρακαλώ κ. Κατρίνη, έχετε το λόγο.

**ΜΙΧΑΗΛ ΚΑΤΡΙΝΗΣ**: Καλωσορίζω τους προτεινόμενους για διορισμό στις θέσεις Προέδρου και Αντιπροέδρου και να τους ευχηθώ καλή επιτυχία. Ειδικά για τον κύριο Ζαμπέλα υπάρχει ένα καλό αποτύπωμα από το παρελθόν και μία διαδρομή που νομίζω ότι είναι ένα ασφαλές εχέγγυο για την αποτελεσματική λειτουργία του Οργανισμού. Ο ΕΦΕΤ όπως ξέρουμε έχει ένα πολύ μεγάλο και ευρύ πεδίο αρμοδιοτήτων. Βεβαίως, θα μπορούσε αυτό να ενισχυθεί με επιπλέον αρμοδιότητες που ανήκουν στις περιφερειακές αυτοδιοικήσεις, όπως ο έλεγχος των σφαγίων, όπως ο έλεγχος συγκομιδής, διανομής και συσκευασίας των νωπών φρούτων και των λαχανικών. Ένας Οργανισμός, ο οποίος είναι νευραλγικός και όλοι συμφωνούμε, γιατί το θέμα των ελληνοποιήσεων ειδικά σε όλους όσους εξ ημών εκλεγόμαστε στην περιφέρεια το ακούμε διαρκώς από τους παραγωγούς. Είναι ένα μόνιμο παράπονο για τις ελληνοποιήσεις, τις οποίες δεν μπορεί η πολιτεία να τις ανιχνεύσει. Άρα, οι καταναλωτές αλλά και οι ίδιοι οι παραγωγοί θίγονται πολλές φορές από αυτή την κατάσταση.

 Θέλω να ρωτήσω τον Πρόεδρο, Αντιπρόεδρο και βεβαίως και τον Υπουργό, γιατί πολλά ζητήματα τον αφορούν. Ο ΕΦΕΤ αυτή τη στιγμή είναι ένας οργανισμός, ο οποίος είναι υποστελεχωμένος, θεωρώ ότι είναι τραγικό ότι σε αρκετές περιφέρειες της χώρας δεν υπάρχουν περιφερειακές διευθύνσεις που να λειτουργούν. Ενδεικτικά, Στερεά Ελλάδα, Δυτική Μακεδονία αυτή τη στιγμή δεν λειτουργεί ο ΕΦΕΤ. Στην Πελοπόννησο υπάρχει ένας υπάλληλος. Στην Κρήτη είναι πέντε επιθεωρητές. Στη Δυτική Ελλάδα είναι ο μεγαλύτερος αριθμός υπηρετούντων υπαλλήλων και γίνονται 650 περίπου έλεγχοι το χρόνο. Παρόλα αυτά φαίνεται ότι δεν έχει αποτελεσματική δράση όλο αυτό.

 Θέλω να ρωτήσω κυρίως τον Υπουργό εάν έχει την πολιτική βούληση να ζητήσει ή ενίσχυση προσωπικού στην κατανομή των προσλήψεων, ώστε πραγματικά ο ΕΦΕΤ να μπορέσει να κάνει δουλειά ή εάν θα πάει σε άλλου τύπο συμβάσεις, ώστε να δώσει το έργο αυτό σε αρμόδια ελεγκτικά όργανα.

 Βεβαίως, ένα ακόμα ζήτημα είναι ο κατακερματισμός της διαδικασίας των ελέγχων. Εκτός από τον ΕΦΕΤ και ο ΕΛΓΟ ΔΗΜΗΤΡΑ και οι διευθύνσεις της περιφέρειας, η Διεύθυνση Αγροτικής Οικονομίας και η Κεντρική Διεύθυνση Υγείας κάνουν ανάλογους ελέγχους. Άρα, νομίζω ότι θα πρέπει να υπάρξει απόφαση να υπάρχει ένα ενιαίο πλαίσιο ελέγχου και όχι να υπάρχουν διάφοροι οργανισμοί που κάνουν επάλληλους ελέγχους.

 Μια τελευταία ερώτηση. Εάν πιστεύετε, κύριε Πρόεδρε, η υψηλής ποιότητας και επιστημονικής κατάρτισης προσωπικού του ΕΦΕΤ μπορεί να συμβάλει σε ένα ολοκληρωμένο στρατηγικό σχεδιασμό για την βιομηχανία τροφίμων, με σκοπό την παραγωγή ασφαλών και ποιοτικών προϊόντων και όχι μόνο να παραμείνει στα αυστηρά ελεγκτικά του καθήκοντα. Ευχαριστώ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Βολουδάκης.

**ΜΑΝΟΥΣΟΣ – ΚΩΝΣΤΑΝΤΙΝΟΣ ΒΟΛΟΥΔΑΚΗΣ**: Ευχαριστώ κύριε Πρόεδρε. Είναι ευχάριστο για όλους μας να βλέπουμε πλούσια βιογραφικά και σχετικά με το αντικείμενο και των δύο σας για τις θέσεις που προτείνεστε να αναλάβετε. Οπότε δεν έχω τίποτα άλλο να σχολιάσω πάνω σε αυτό. Ήθελα να κάνω δύο επισημάνσεις για το αντικείμενο της δουλειάς σας που επί της ουσίας και ο Υπουργός θα πρέπει να τοποθετηθεί. Έχουν ήδη αναφέρει οι συνάδελφοι το ζήτημα των ελέγχων της προέλευσης. Το ζήτημα των ελληνοποιήσεων ή και των παραβιάσεων των προδιαγραφών των προϊόντων με ονομασία προέλευσης. Θα ήθελα να μας πείτε πώς βλέπετε το ζήτημα αυτό και πώς θα σχεδιάσετε τους ελέγχους και ειδικά ενόψει κάποιων αλληλεπικαλύψεων αρμοδιοτήτων που έχετε για παράδειγμα με τον Ελληνικό Οργανισμό Γάλακτος που μπορείτε και πρέπει από κοινού να ελέγξετε για παράδειγμα το ζήτημα των ελληνικών τυριών με ονομασία προέλευσης και κατά πόσο τηρούνται οι προδιαγραφές.

Το δεύτερο θέμα, στο οποίο θα χρειαστεί και η συνδρομή του κυρίου Υπουργού - δεν ξέρω εάν το έχει αντιμετωπίσει αλλά θα ήθελα να το συζητήσουμε κάποια στιγμή - αφορά τις παραβάσεις της νομοθεσίας που ο ΕΦΕΤ διαπιστώνει σχετικά με την υγιεινή των τροφίμων. Με τις συνθήκες υγιεινής είτε της διάθεσης είτε της παραγωγής κ.λπ..

Γενικότερα για τα ζητήματα που αφορούν τη δημόσια υγεία επί των ημερών του αείμνηστου Δημητρίου Σιούφα ως Υπουργού Ανάπτυξης, όταν το Υπουργείο Ανάπτυξης ήταν η προϊσταμένη Αρχή του Ε.Φ.Ε.Τ., είχε καθιερωθεί μια πρακτική όπου οι παραβάσεις που αφορούσαν νομοθεσία για τη δημόσια υγεία, δημοσιοποιούνταν με τις επωνυμίες των επιχειρήσεων ή τα ονοματεπώνυμα των εμπλεκομένων.

Αυτή είναι μια μεγάλη συζήτηση. Πολλοί είχαν αντιρρήσεις ως το προς αν αυτό παραβιάζει άλλες διατάξεις της νομοθεσίας, όμως η βάση για αυτό ήταν μια συγκεκριμένη Ευρωπαϊκή Οδηγία ενσωματωμένη στο εθνικό δίκαιο. Ενδεχομένως είναι και Κανονισμός, ομολογώ αυτό δεν το θυμάμαι, που έδινε επαρκή θεμελίωση νομική ώστε να δημοσιοποιούνται οι επωνυμίες των επιχειρήσεων, οι οποίες παράγουν ή πουλούν προϊόντα επικίνδυνα για τη δημόσια υγεία με τον α΄ ή β΄ τρόπο. Αυτή είναι μια πρακτική η οποία στη συνέχεια ατόνησε.

Θα ήθελα να μας πείτε αν το έχετε αντιμετωπίσει, ειδικά επειδή προέρχεσθε από τον Ε.Φ.Ε.Τ. και οπωσδήποτε αυτό το έχετε δει στην μέχρι τώρα δραστηριότητας σας. Επίσης, θα ήθελα να μας πείτε αν το βλέπετε θετικά και τι προτίθεστε να κάνετε γύρω απ' αυτό το θέμα στο μέλλον. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ κύριε Πρόεδρε, κύριε Υπουργέ, κύριοι συνάδελφοι. Καταρχήν, φαντάζομαι ότι υπάρχει η ομόθυμη και ειλικρινής ευχή από όλους μας να πετύχετε στα καθήκοντά σας που για κάποιους δεν είναι νέα, σε ένα από τους πλέον κρίσιμους ανεξαρτήτως ηλικίας παράγοντες της καθημερινότητάς μας. Έθεσαν και άλλοι συνάδελφοί αρκετά ζητήματα και απ' ό,τι φαίνεται καταλήγουμε στο πιο σημαντικό, να μην είναι μόνο η τεχνογνωσία του Ε.Φ.Ε.Τ., αλλά κυρίως η στελέχωση του με επιστήμονες που μπορούν πραγματικά να συμβάλουν σε αυτούς τους πολυεπίπεδους ελέγχους που χρειάζεται. Αυτοί οι έλεγχοι είναι και το ερώτημά μου. Έχουν μια στοχευμένη δομή, έναν κώδικα ή τουλάχιστον μια μεθοδολογία που θα αφορά τη βιομηχανία τροφίμων, που θα αφορά τις μεγάλες αγορές τροφίμων και διακίνησης. Φαντάζομαι δεν μπορείτε να επεκταθείτε στην παραγωγή, αλλά μπορείτε να επεκταθείτε στο λιανεμπόριο με συστηματικό τρόπο και κυρίως για τα προϊόντα μάρκας, δηλαδή των σουπερμάρκετ που παράγονται ως πιο δελεαστικά και με φτηνότερες τιμές.

Θέλω να προσθέσω όμως, ότι μια διατροφική κρίση, η διατροφική αλυσίδα, η ποιότητα των προϊόντων και των αγαθών, πέρα από τις οικονομικές και επιχειρηματικές διαστάσεις της έχει και μια ανθρωπιστική σοβαρή διάσταση που αφορά τα παιδιά, τα σχολικά κυλικεία, τα σχολεία και τα σχολικά γεύματα. Δεν ξέρω, ρωτώ όμως αν υπάρχει κάποιο συγκεκριμένο σχέδιο ελέγχου της ποιότητας των τροφίμων που πέρα από το τι επιτρέπεται και τι δεν επιτρέπεται η και κλείνοντας τα μάτια είτε μέσα από μια και λίγο περίεργη διαδικασία φτάνουν στα σχολικά κυλικεία και στα παιδιά μας.

Τέλος, σε ό,τι αφορά το προσωπικό είμαι υποχρεωμένος να πω, κύριε Πρόεδρε και κύριε Υπουργέ, ότι είναι λίγο καταθλιπτικά σχιζοφρενικό να συζητάμε σήμερα για υποστελέχωση του Ε.Φ.Ε.Τ. και μια σειρά από άλλους οργανισμούς που αντιμετωπίζουν το ίδιο πρόβλημα, την ώρα που για λόγους καθαρά επικοινωνιακούς 55.000 υψηλών προσόντων, νέοι έως 25 ετών που εντάχθηκαν στην αγορά εργασίας σε δημόσιους φορείς, δεν ξέρω αν απασχολούνται και στον Ε.Φ.Ε.Τ., σίγουρα απασχολούνται όμως σε μάχιμες υπηρεσίες και φορείς του δημοσίου πετιούνται στο δρόμο, για να κάνει ο κ. Βρούτσης ένα σόου με 500 νέους ανθρώπους που θα έρθουν από το εξωτερικό μέσα στο πλαίσιο του επαναπατρισμού πολύτιμης τεχνογνωσίας έναντι 3000 €.

Είναι μια αντίφαση που δεν ξέρω αν θα μπορούσε η άρση, ή η επούλωση της να φανεί χρήσιμη και στον Ε.Φ.Ε.Τ.. Είναι οι 5.000 του ειδικού προγράμματος που εκπονήθηκε από τον Ο.Α.Ε.Δ. και δεν έχει μέσα κανένα γκρίζο σημείο, καμία σκιά μικροπολιτικής ή αδιαφανούς σύνδεσης με τα παιδιά αυτά.

Απλά, τιμωρούνται γιατί προσελήφθησαν ή συγκροτήθηκε αυτό το πρόγραμμα στη διακυβέρνηση ΣΥΡΙΖΑ. Είμαι ευτυχής, κ. Ζαμπέλα και κ. Ζανόπουλε, που είναι πιστοποιημένα και υπαρκτά τα πτυχία σας, στην κυβέρνηση αυτή πρέπει να το εξετάζουμε και τα αυτονόητα αρχίζουν να δοκιμάζονται. Πολιτικά μπορεί να το σκέφτεται ο αρμόδιος Υπουργός, αλλά είμαι βέβαιος ότι δεν θα χρειαστείτε τη συνδρομή των αξιωματικών ή των αστυνομικών της ελληνικής αστυνομίας, που τιμωρούν επί τόπου τους παραβάτες, χωρίς να έχουν καμία αίσθηση ότι ζούμε σε κράτος δικαίου, όπου ο συλληφθείς δεν τιμωρείται επί τόπου με διάφορους τρόπους.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής)**: Το λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ**: Θα ήθελα να κάνω μια ερώτηση στον κ. Ζαμπέλα και μία στον κ. Ζανόπουλο, γιατί από αυτούς θα εξαρτηθεί από ένα σημείο και μετά, η διαδικασία και η διοίκηση του συγκεκριμένου οργανισμού. Το πρώτο που θα ήθελα να ρωτήσω στον κ. Ζαμπέλα, είναι πώς βλέπει την ανάπτυξη του ΕΦΕΤ σε σχέση με την προστασία των καταναλωτών και πώς θα στελεχώσει όλες τις περιφερειακές του υπηρεσίες που δεν λειτουργούν αυτή τη στιγμή, όπως στο νότιο, βόρειο Αιγαίο και σε κάποιες περιοχές της Πελοποννήσου.

Σε ό,τι αφορά τον κ. Ζανόπουλο, θα ήθελα να ρωτήσω ποιες νομίζει, συγκεκριμένα, ότι είναι οι ελλείψεις του οργανισμού και αν έχει επεξεργαστεί ένα σχέδιο, για να συμβάλει στην ανάπτυξη του.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής)**: Το λόγο έχει ο κ. Απόστολου.

**ΕΥΑΓΓΕΛΟΣ ΑΠΟΣΤΟΛΟΥ**: Κυρίες και κύριοι συνάδελφοι, όταν το 1999 ιδρύθηκε ο ΕΦΕΤ, ο τότε Υπουργός Γεωργίας ήρθε στην Επιτροπή Παραγωγής και Εμπορίου, έχοντας έναν ογκώδη φάκελο που αναφερόταν και ενημέρωσε και την Επιτροπή, για την ίδρυση του ΕΦΕΤ. Την επόμενη, με το φάκελο μαζί, πήγε στο υπουργικό συμβούλιο, πήρε την έγκριση του υπουργικού συμβουλίου για την ίδρυση του ΕΦΕΤ, αλλά δυστυχώς έφυγε χωρίς το φάκελο, γιατί κάποιος άλλος Υπουργός του τον πήρε.

Το αναφέρω αυτό γιατί από τότε άρχισε μια περιφορά, μια περιοδεία του ΕΦΕΤ από Υπουργείο σε Υπουργείο, πάντα με εμπλοκές η συγκεκριμένη διαδικασία, πάντα με αλληλοκαλυπτόμενες αρμοδιότητες και εγώ ο ίδιος, στο Υπουργείο Γεωργίας βίωσα τέτοιες καταστάσεις, τόσο από την πλευρά του Υπουργείου Υγείας όσο και από την πλευρά του Υπουργείου Ανάπτυξης και Οικονομίας. Υπερασπιστήκαμε τις αρμοδιότητες του ΕΦΕΤ, όπως μπορούσαμε, γιατί το συγκεκριμένο θέμα έχει πλέον λυθεί, τόσο από το ενωσιακό δίκαιο, σύμφωνα με το οποίο ο τομέας των τροφίμων διέπεται στην ολότητά του από ρυθμίσεις, στις οποίες έχουν συμφωνήσει όλα τα κράτη μέλη και έχουν μετατραπεί σε σχετικές οδηγίες, όσο και από τις εθνικές κυβερνήσεις, σύμφωνα με τις οποίες κάθε κράτος μέλος, για την εφαρμογή των ρυθμίσεων αυτών, ορίζει μια κεντρική αρμόδια αρχή η οποία αναγνωρίζεται ως η μόνη από τα θεσμικά όργανα της Ε.Ε. και ελέγχεται από αυτά.

Ήδη λοιπόν, από το 2006 η χώρα μας έχει ως κεντρική αρμόδια αρχή το Υπουργείο Αγροτικής Ανάπτυξης και Τροφίμων και τις υπηρεσίες του. Στην προκειμένη περίπτωση είναι ο ΕΦΕΤ, ένας οργανισμός που εποπτεύει. Αυτό εξάλλου ορίζουν και οι κοινές υπουργικές αποφάσεις, αναφέρω μια, την 15523/2006, αλλά και ο ν.4235/2014, ρυθμίσεις που φέρουν τις υπογραφές 5 Υπουργών, μεταξύ των οποίων και Υπουργοί οι οποίοι διεκδικούν σήμερα αναρμοδιότητες από το συγκεκριμένο χώρο.

Έκανα αυτή την εισαγωγή κ. Ζαμπέλα, για να μου απαντήσετε αν εξακολουθείτε να επιμένετε στην άποψη που διατυπώσατε στη συνέντευξη σας, έχοντας και την προηγούμενη εμπειρία ως πρώην Πρόεδρος του ΕΦΕΤ, για τον ρόλο του ΕΦΕΤ και πως οραματίζεστε την εξέλιξη του. Στο ερώτημα της περιφοράς του από υπουργείο σε υπουργείο, απαντήσατε: Η αρχική ένταξη στο Υπουργείο Ανάπτυξης, ήταν λίγο περίεργη. Και πιο κάτω: η υπαγωγή στο Υπουργείο Υγείας σήμερα, έχει μια λογική. Καταθέτω, αν θέλετε μετά, τη σχετική συνέντευξης σας για να μην αμφισβητήσετε αυτά που τουλάχιστον εγώ διάβασα

Αναφέρεστε ειδικά στην ένταξη του στο Υπουργείο Υγείας, όταν ουδέποτε ορίστηκε ως κεντρική αρμόδια αρχή της χώρας για τα τρόφιμα. Δεν συμμετέχει μέσω των υπηρεσιών τους στη διαμόρφωση της σχετικής νομοθεσίας στα θεσμικά όργανα της Ε.Ε.. Δεν διαμορφώνει προγράμματα επίσημου ελέγχου τροφίμων, ούτε έχει την αρμοδιότητα του συντονισμού και της παρακολούθησης για την υλοποίηση των προγραμμάτων αυτών. Δεν αξιολογεί και δεν δίνει στοιχεία στην Ε.Ε., σχετικά με τους ελέγχους. Δεν ελέγχεται από τα όργανα της Ε.Ε. για τις υποχρεώσεις που έχει αναλάβει η χώρα για την υγιεινή ασφάλεια και προστασία του καταναλωτή στον τομέα των τροφίμων. Όλες λοιπόν τις παραπάνω αρμοδιότητες, τις ασκεί το Υπουργείο Αγροτικής Ανάπτυξης και Τροφίμων ως κεντρική αρμόδια αρχή.

Κύριε Ζαμπέλα, έχετε ενημερώσει τον κ. Υπουργό για αυτές στις θέσεις;

Μήπως συμφωνεί και ο ίδιος με τη λογική και τα οράματα σας αυτά;

Και καλά, ο κ. Υπουργός, όπως και ο ίδιος έχει πει, δεν είχε μυρωδιά από το χώρο όταν πήγε στο Υπουργείο Αγροτικής Ανάπτυξης.

Εσείς, έχοντας υπηρετήσει το χώρο μέσα από την προεδρία του ΕΦΕΤ, γιατί δεχθήκατε την πρόταση του, όταν έχετε διαφορετική άποψη για το μέλλον του συγκεκριμένου οργανισμού;

Δεν αντιλαμβάνεστε, ότι με τέτοιες συμπεριφορές απαξιώνεται έναν οργανισμό, που έχει σημειώσει σοβαρές επιτυχίες στην αντιμετώπιση διατροφικών κρίσεων και μάλιστα σε ένα πάρα πολύ δύσκολο νομικό περιβάλλον.

Τελικά, κ. Υπουργέ, επιμένετε στην πρότασή σας; Γιατί, αν επιμένετε, τότε ουσιαστικά η όλη συζήτηση κ. Πρόεδρε, απλά θα μεταβληθεί σε ένα μνημόσυνο ενός οργανισμού, του ΕΦΕΤ, που πραγματικά έχει προσφέρει πάρα πολλά και έχει τεράστιες δυνατότητες.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής**): Θα σας απαντήσω εγώ σε όλα αυτά, όταν έρθει η σειρά μου. Η κυρία Μπακογιάννη έχει το λόγο**.**

 **ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Καλημέρα σας κ. Πρόεδρε. Καταρχήν, θέλω να συγχαρώ τον Υπουργό για τις επιλογές. Τον κ. Ζαμπέλα τον γνωρίζω από παλαιότερα, από την εποχή που είχε ξανά υπηρετήσει στον ΕΦΕΤ. Χαίρομαι, που και οι δύο είναι άνθρωποι που γνωρίζουν πάρα πολύ καλά το αντικείμενό τους και θέλω να μείνω στην ουσία.

 Το μεγαλύτερο πρόβλημα, το οποίο αντιμετωπίζει η κτηνοτροφία σήμερα, είναι η ελληνοποίηση. Το πρόβλημα αυτό, έχει φθάσει πραγματικά σε σημείο πάρα πολλούς κτηνοτρόφους, να βρίσκονται σε απελπισία. Έκανα μια μικρή προσπάθεια να καταλάβω λιγάκι, γιατί δεν μπορεί ο ΕΦΕΤ να αντιληφθεί ή να ελέγξει επιτυχώς τις ελληνοποιήσεις του γάλακτος. Αίσθηση μου είναι, ότι η προσπάθεια του ΕΦΕΤ γίνεται πάντοτε προς τις μεγάλες βιομηχανίες γάλακτος. Οι μεγάλες βιομηχανίες γάλακτος όμως, όταν παίρνουν το γάλα, το παίρνουν ελληνοποιημένο. Η ελληνοποίηση γίνεται πριν. Γίνεται δηλαδή, στους μικρούς παραγωγούς, οι οποίοι έχουν μπει μέσα, έχουν ένα ποσοστό 10%, 20% γάλακτος κανονικού και έρχεται το υπόλοιπο γάλα μέσα. Άρα, όταν το παίρνει η μεγάλη επιχείρηση, το παίρνει νόμιμα.

Το κύκλωμα, λοιπόν, ανάμεσα στον γνήσιο παραγωγό, ο οποίος χρήζει προστασίας από την ελληνική πολιτεία, μέχρι τη μεγάλη βιομηχανία, η οποία το παίρνει ελληνοποιημένο, στη μέση γίνεται η αλλαγή. Θα ήθελα απλώς να σας παρακαλέσω, να στρέψουμε την προσοχή μας προς αυτή την κατεύθυνση, διότι εάν θέλουν, ας παίξουν με ίσους όρους και καθαρούς όρους. Δεν μπορεί να σκοτώνεται η μικρή παραγωγή γάλακτος και οι μικροί κτηνοτρόφοι, διότι ακριβώς μπαίνει ένα προϊόν, το οποίο, εκ των πραγμάτων, δεν μπορούν να ανταγωνιστούν. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Όταν λέτε, κυρία Μπακογιάννη, ότι τις ελληνοποιήσεις τις κάνουν οι μικροί ενδιάμεσοι, ότι δεν τις κάνει η βιομηχανία, ποιους εννοείτε ακριβώς; Γιατί σε αυτή τη σχέση υπάρχουν οι παραγωγοί, υπάρχει και η βιομηχανία. Αν δεν τις κάνουν, όπως λέτε, η βιομηχανία, τότε τις κάνουν οι παραγωγοί. Αυτό εννοείτε;

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ανάμεσα στους παραγωγούς και τη βιομηχανία, κύριε συνάδελφε, υπάρχουν πάρα πολλοί παράγοντες και μεσάζοντες. Αυτοί που μαζεύουν το γάλα, αυτοί οι οποίοι το πάνε σε συγκεκριμένα μέρη και επειδή εμείς, βουλευτές επαρχίας είμαστε, το πώς γίνεται, θέλει έλεγχο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν είναι υποχρεωτικό να συμφωνήσετε με αυτό που λέει η κυρία Μπακογιάννη.

**ΣΤΑΥΡΟΣ ΑΡΑΧΩΒΙΤΗΣ:** Διευκρίνιση ζήτησα. Έχω μια άποψη για το τι είμαστε και τι κάνουμε σε αυτό το κτίριο. Ότι λέμε πρέπει να είναι ξεκάθαρο και κρυστάλλινο. Αν δεν την κάνει η βιομηχανία την ελληνοποίηση, την κάνουν οι παραγωγοί. Αυτό θέλω να διευκρινιστεί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η κυρία Μπακογιάννη, είπε την άποψή της. Αν θέλετε να σας πω και εγώ, και εγώ δεν συμφωνώ έτσι όπως το είπε, αλλά, εν πάση περιπτώσει, ζητήσατε διευκρίνιση, την έκανε. Από κει και πέρα, τελεία και παύλα, ο κάθε συνάδελφος θα λέει την άποψή του. Το λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Να σας καλωσορίσω κι εγώ με τη σειρά μου, ειδικά, ο κ. Ζαμπέλας, είναι γνώστης του αντικειμένου. Δεδομένης της εξωστρέφειας που έχει επιδείξει ο ΕΦΕΤ τον τελευταίο χρόνο, στο πενταψήφιο 11717, απαντήθηκαν 1285 καταγγελίες καταναλωτών. Η ερώτηση είναι, πώς σκοπεύετε να ενισχύσετε την εξωστρέφεια ΕΦΕΤ καταναλωτών, σε περίπτωση διαπίστωσης από τον καταναλωτή ενός νοθευμένου τρόφιμου, δεδομένου, ότι ο αριθμός 11717 λειτουργεί έως το μεσημέρι.

Δεύτερον -απευθύνεται και στον κ. Υπουργό- για τη δημοσιοποίηση των παραβάσεων. Εάν σκοπεύετε να πάρετε πρωτοβουλία, ώστε να αλλάξει το νομοθετικό πλαίσιο και να μην δημοσιοποιούνται μόνο οι παραβάσεις, σήμερα, που έχουν να κάνουν με την απόσυρση του προϊόντος. Και αν είναι στην σκέψη σας, η δημοσιοποίηση της λεγόμενης λευκής λίστας, ποιες επιχειρήσεις ελέγχονται από τον ΕΦΕΤ και είναι συνεπής και συμμορφώνονται προς τις οδηγίες του ΕΦΕΤ και των ευρωπαϊκών κανονισμών. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε. Το Κ.Κ.Ε., συνήθως, εκφράζεται με το «Παρόν». Όχι γιατί φταίνε τα πρόσωπα, αλλά οι θεσμοί. Και συγκεκριμένα, ο θεσμός του Ε.Φ.Ε.Τ. που, χρόνια τώρα, έχει προβλήματα. Όπως ακούστηκε και από άλλους συναδέλφους, οι ελλείψεις, ειδικά σε προσωπικό, είναι χρόνιες και ειδικά, στα Παραρτήματα. Και η εντατικοποίηση δουλειάς πολλή μεγάλη.

Ωστόσο, εμείς διαφωνούμε ακόμη και με το θεσμικό πλαίσιο. Ουσιαστικά, η μεγάλη ευθύνη τείνει να βαρύνει τις ίδιες τις επιχειρήσεις και ατονίζει ο κρατικός έλεγχος. Και το λέω αυτό, γιατί υπάρχουν και ευρωκοινοτικές Οδηγίες σε αυτή την κατεύθυνση, όπως ανέφεραν συνάδελφοι που ήταν πρώην Υπουργοί της Αγροτικής Ανάπτυξης. Όμως, εδώ, μιλάμε για την ασφάλεια των τροφίμων. Μιλάμε για την προστασία της δημόσιας υγείας. Και με αυτήν την έννοια, χρειάζεται και να ενισχυθεί και να παίξει ουσιαστικό ρόλο. Εξάλλου, η πείρα έχει δείξει ότι, όσα διατροφικά σκάνδαλα βγήκαν στην επιφάνεια ήταν, ουσιαστικά, κάρφωμα μεταξύ των ανταγωνιστών και όχι από επαρκείς ελέγχους.

Σε ό,τι αφορά στο τι θα ψηφίσουμε, να σας πω ότι θα κρίνουμε με διαφορετικά κριτήρια για τους δύο προτεινόμενους. Διότι, ο κ. Ζαμπέλας έχει κριθεί, έχει ξανά υπάρξει στον Ε.Φ.Ε.Τ., αλλά όχι ο κ. Ζαννόπουλος. Και το λέω γιατί, στη θητεία του κυρίου Ζαμπέλα, - το είχαν γράψει και οι εφημερίδες- υπήρξε ένα κυνηγητό συνδικαλιστή, εργαζόμενου του Ε.Φ.Ε.Τ. , διότι η Διοίκηση θεωρούσε ότι η ανάδειξη ζητημάτων, εργασιακών σχέσεων και προβλημάτων των εργαζομένων ακυρώνουν το ρόλο του Ε.Φ.Ε.Τ.. Μάλιστα, η τότε Διοίκηση είχε ζητήσει τη Νομική Υπηρεσία να διερευνήσει αν η ανακοίνωση της παράταξης, από εκεί όπου προερχόταν ο συνδικαλιστής, παραβιάζει τον δημοσιοϋπαλληλικό Κώδικα, ώστε να κινηθεί πειθαρχική διαδικασία. Από το πόρισμα δεν προέκυψε, όμως, κάτι τέτοιο.

Ωστόσο, ο συνδικαλιστής κλήθηκε σε έγγραφη απολογία, γιατί αρνήθηκε να δώσει προφορικές εξηγήσεις, για τη συνδικαλιστική του δράση, στον Γενικό Διευθυντή. Το λέω γιατί, από το αποτέλεσμα της όλης υπόθεσης, φάνηκε ότι, ουσιαστικά, ήταν συνδικαλιστική δίωξη, διότι επιβεβαιώθηκε και από την αθώωση που υπήρξε.

Αυτό μας κάνει να εκφραστούμε για τον κύριο Ζαμπέλα με το «Κατά».

Και για τον κύριο Ζαννόπουλο με το «Παρών».

Τελειώνοντας, κύριε Πρόεδρε, θα ήθελα να σας ζητήσω να προγραμματιστεί, στην Επιτροπή μας, μια ουσιαστική συζήτηση για τον Ε.Φ.Ε.Τ., για τη λειτουργία του, για τους στόχους του. Και ο κ. Βορίδης, ως αρμόδιος Υπουργός, να αφιερώσει ένα πρωινό, διότι δεν μπορούν να βγουν τα ζητήματα και οι προτάσεις και οι σκέψεις για καλύτερη λειτουργία. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε την κυρία Μανωλάκου. Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε. Κύριε Υπουργέ, κύριε Ζαννόπουλε, κύριε Ζαμπέλα, καλωσορίσατε.

Πρώτα απ' όλα, για τον κύριο Ζαννόπουλο, μια απλή υπενθύμιση. Η Ελληνική Βιομηχανία Ζάχαρης περνάει πολύ μεγάλη κρίση. Εάν μπορείτε να βοηθήσετε, ως Πολιτεία, διότι οι παραγωγοί ζαχαροτεύτλων, στη Βόρεια Ελλάδα, έχουν πολύ μεγάλο πρόβλημα.

Ας πάμε στον Ε.Φ.Ε.Τ.. Προσωπικά, είμαι βουλευτής από την Κρήτη, είμαι και ξενοδόχος. Ο Ε.Φ.Ε.Τ., στο Ηράκλειο της Κρήτης, είναι υποστελεχωμένος, αλλά κάνει μια πάρα πολύ αξιόλογη δουλειά, πολύ αποτελεσματική. Θα μπορούσε να κάνει πολλά παραπάνω πράγματα αν είχε στελέχη, αξιόλογα όπως έχει αυτήν τη στιγμή. Η ποιότητα υλικών πρέπει να είναι ένα πάρα πολύ βασικό θέμα και για όλους μας και για τον τουρισμό. Λέμε ελληνική διατροφή, λέμε κρητική διατροφή και δεν ουσιαστικά ελληνικά προϊόντα και δεν έχουμε ουσιαστικά ελληνικά προϊόντα. Είναι πάρα πολύ βασικό αυτό το πράγμα να αναδειχθεί. Θέλουμε να προσέχουμε αυτό που ειπώθηκε προηγουμένως, για τις ελληνοποιήσεις, π.χ. του γάλακτος, της κτηνοτροφίας, όπως επίσης για τις εισαγωγές αποσταγμάτων. Αυτά πρέπει να τα ελέγχεται, , να υπάρχει συστηματικός έλεγχος αυτών των τοπικών προϊόντων και να αναδείξουμε την τοπικότητα των προϊόντων.

Εμείς είμαστε μία χώρα με ιδιαίτερα χαρακτηριστικά, θα μπορούσαμε τα προϊόντα μας να είναι πανάκριβα, να υπήρχε μπουτίκ προϊόντων αντί να κάνουμε, για παράδειγμα, πολύ μεγάλα τυριά, θα μπορούσαμε να έχουμε στην Κρήτη, όπως ξέρουμε, μία σφραγίδα που να λέει «είναι τυρί από την Κρήτη, όπως αυτό που έτρωγε Δίας από την κατσίκα Αμάλθεια». Αυτά είναι πάρα πολύ βασικά στοιχεία για να προωθήσουμε τα προϊόντα μας. Δεν υπάρχει, δυστυχώς, σταθερότητα στην ποιότητα και αυτό μας δημιουργεί πρόβλημα. Επίσης, θα προτείνω να υποστηρίξουμε τα Προϊόντα Ονομαστικής Προέλευσης (ΠΟΠ), αλλά να υποστηρίξουμε και τα προϊόντα γεωγραφικής ένδειξης. Σας ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε, κύριε Λογιάδη. Τον λόγο έχει ο κ. Οικονόμου.

 **ΙΩΑΝΝΗΣ ΟΙΚΟΝΟΜΟΥ:** Σας ευχαριστώ πολύ, κύριε Πρόεδρε.

Κύριοι συνάδελφοι, ο ΕΦΕΤ είναι ένας οργανισμός που η δράση του ακουμπά πολλά κομμάτια σχετικά με την αγορά και τη θεματική των τροφίμων, την ασφάλεια των τροφίμων, την προστασία του καταναλωτή, την υγεία του καταναλωτή και τον υγιή ανταγωνισμό. Έχει, δηλαδή, ένα ευρύ πλέγμα δράσεων μέσα από αυτό, το οποίο μπορεί να παράγει πολιτική, την ενημέρωση και την επιμόρφωση των ανθρώπων που δουλεύουν σε υγειονομικά καταστήματα. Μια σειρά από δράσεις που είναι σπουδαίες, οι οποίες μπορούν να αφήσουν σπουδαίο αποτύπωμα και στην προστασία του καταναλωτή και στην ασφάλεια των τροφείων των τροφίμων και στην ανταγωνιστικότητα των επιχειρήσεων που ασχολούνται με τα τρόφιμα.

 Κάνω την παρατήρηση αυτή για να απαντήσω και σε κάποια πράγματα που ακούστηκαν νωρίτερα από συναδέλφους. Ο ΕΦΕΤ ανήκει σήμερα εκεί που ανήκει, στο παρελθόν ανήκει κάπου αλλού, με εξίσου αποτελεσματική και ποιοτική δράση και παρουσία. Είχα την τιμή ως Γενικός Γραμματέας του Υπουργείου Ανάπτυξης, με Υφυπουργό εσάς, κύριε Πρόεδρε, εκείνη την περίοδο, να συνεργαστώ πολύ στενά με τον κ. Ζαμπέλα ως Αντιπρόεδρο και μετέπειτα ως Πρόεδρο του ΕΦΕΤ, αντιμετωπίζοντας σειρά πραγμάτων, όχι μόνο τους ελέγχους εκείνη την εποχή, αλλά και τη μεγάλη κρίση των νοθευμένων ηλιελαίων από τη Ουκρανία.

Με μία συνεργασία όλων των υπηρεσιών τότε και του Υπουργείου Αγροτικής Ανάπτυξης και του ΕΦΕΤ και του Υπουργείου Υγείας ενημέρωσαμε έγκαιρα την κοινή γνώμη, αποσύραμε γρήγορα από τα ράφια των σουπερμάρκετ τις ποσότητες, βρήκαμε ανθρώπους εδώ που είχαν στο μυαλό τους διαφορές νοθευμένες πρακτικής και που, εν πάση περιπτώσει, δεν είχαν πειθαρχήσει στις εντολές και στις οδηγίες της διοίκησης. Από εκείνη την περίοδο και θέλω να πω και το καταθέσω στην Επιτροπή, έχω τις ίδιες άριστες εντυπώσεις για τον κ. Ζαμπέλα.

Διαβάζοντας και το βιογραφικό του κ. Ζαννόπουλου, είμαι σίγουρος ότι θα αποτελέσουν ένα εξαιρετικό δίδυμο στην ηγεσία του Οργανισμού. Να του ευχηθώ καλή επιτυχία και να σας συγχαρώ και εσάς, κύριε Υπουργέ, για την επιλογή σας.

Τώρα με την αφορμή τη συζήτηση που γίνεται τώρα, θέλω να καταθέσω έναν προβληματισμό. Υπάρχει ένα ζήτημα με τις αρμοδιότητες των ελεγκτικών αρχών της χώρας μας γύρω από την ιστορία των τροφίμων, του ΕΛΓΟ, του ΕΦΕΤ, άλλων υπηρεσιών στην Περιφέρεια κ.ο.κ.. Δεν είναι τωρινό το ζήτημα, έρχεται από παλιά. Νομίζω ότι πρέπει να αποτελέσει ένα στοίχημα για την παρούσα Βουλή, για την παρούσα ηγεσία του Υπουργείου Αγροτικής Ανάπτυξης, να βρούμε έναν τρόπο πως αυτά τα πράγματα θα ενοποιηθούν, πως οι δράσεις θα είναι πιο κοινές, πιο ουσιαστικές και πιο στοχευμένες.

Επίσης και για τις ελληνοποιήσεις, για να λέμε τα πράγματα με το όνομά τους, δεν είμαι σίγουρος, αν ο όρος «παράνομη ελληνοποίηση» είναι με κάποιον τρόπο ενσωματωμένος στην ελληνική νομοθεσία. Προβλέπεται κάπου η λέξη «ελληνοποίηση», που τόσο πολύ αποτελεί πληγή για τους κτηνοτρόφους και για τους γαλακτοπαραγωγούς; Την έχουμε κάπου με σαφήνεια οριοθέτηση ως παράνομη σε κάποια ΚΥΑ, σε κάποιον νόμο, σε κάποιον Κανονισμό; Ποιες ακριβώς είναι οι διοικητικές και ποινικές κυρώσεις;

 **ΕΥΑΓΓΕΛΟΣ ΑΠΟΣΤΟΛΟΥ:** Ναι, αν είναι προστατευόμενα προϊόντα. *(Ομιλεί εκτός μικροφώνου)*

 **ΙΩΑΝΝΗΣ ΟΙΚΟΝΟΜΟΥ:** Ναι, βεβαίως, στα προστατευόμενα προϊόντα, στα υπόλοιπα δεν θα έπρεπε να υπάρχει; Θέλω να πω, λοιπόν, ότι υπάρχει περιθώριο προς αυτή την κατεύθυνση, -εγώ θα έλεγα απαίτησης και όχι περιθώριο- θα γίνει πολύ ουσιαστική δουλειά στο μέλλον.

Θα ήθελα να πω μόνο μια τελευταία κουβέντα για τις ελληνοποιήσεις. Ακούστε, ελληνοποίηση χωρίς βιομήχανο αλλά και χωρίς παραγωγό, δεν γίνεται. Επειδή όλοι είμαστε του χώρου και το ξέρουμε και όχι μόνον εκλεγόμαστε στην επαρχία, υπάρχουν, δυστυχώς, παραγωγοί που βάζουν τα χέρια τους και βγάζουν τα μάτια τους και για τους υπόλοιπους συναδέλφους τους, ευτυχώς είναι λίγοι, που εύκολα δίνουν τα τιμολόγια στον πονηρό μικρό ή μεγάλο γαλακτοβιομήχανο για να είναι συνένοχοι -ας πούμε- στη διαδικασία της ελληνοποίησης. Θέλω να πω ό,τι είναι ολόκληρο το κύκλωμα, που δεν αφορά μόνον τον Α ή τον Β, ούτε φυσικά επιμερίζονται το ίδιο οι ευθύνες σε όλους, είναι, όμως, μία πληγή, την οποία οφείλουμε και πρέπει να αντιμετωπίσουμε σε όλο της το εύρος. Σας ευχαριστώ πολύ και να ευχηθώ καλή επιτυχία στο έργο σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ:** Σας ευχαριστώ πολύ, κύριε Πρόεδρε. Εμείς κατά αξίωμα είμαστε αντίθετοι σ’ αυτόν τον τρόπο διορισμού και επιλογής της ηγεσίας στον Οργανισμό. Θεωρούμε ό,τι θα έπρεπε να επιλέγονται με ανεξάρτητες διαδικασίες, είτε αυτό θα ήταν με απόφαση μέσω τον διασκέψεων και αυτό εισηγείται το ΜέΡΑ 25, δηλαδή, των διαβουλευτικών οργάνων που συμμετέχουν κληρωτοί και άνθρωποι εκλεγμένοι, οι οποίοι παίρνουν αποφάσεις για κάθε τομέα της πολιτικής, είτε αυτό θα ήταν από μια ανεξάρτητη διαδικασία, όπου οι πολίτες θα μπορούσαν να θέτουν υποψηφιότητα και όχι να γίνεται επιλογή πολιτική, με βάση ποιος ήταν συνδικαλιστής, ποιον ξέρουμε ή με ποιον έχουμε δουλέψει ξανά στο παρελθόν μαζί του. Οπότε σε ό,τι αφορά την ψήφο μας, θα ψηφίσουμε «παρών», ακριβώς γιατί διαφωνούμε με τη διαδικασία πριν πάμε καλά στην εξέταση των προσώπων.

Τώρα σε ό,τι αφορά το θέμα των ελληνοποιήσεων. Και εγώ συμφωνώ με τις ελληνοποιήσεις και προφανώς όταν οι ελληνοποιήσεις είναι από τρίτη χώρα εκτός Ε.Ε., είναι έτσι και αλλιώς φύση παράνομη από την ευρωπαϊκή νομοθεσία, αλλά είμαστε και έκθετοι απέναντι στους ευρωπαϊκούς θεσμούς. Αυτό που θέλω, όμως, να επισημάνω, είναι το εξής. Σε ό,τι αφορά τα φυτικά προϊόντα και παραδοσιακά φυτικά προϊόντα στην Ελλάδα, υπάρχει μια διαδικασία αυτή τη στιγμή που πολλές φορές οι εργαζόμενοι σηκώνουν ψηλά τα χέρια, είτε αυτά τα προϊόντα θα μπορούσαν να είναι και πάρα-φαρμακευτικά αλλά δεν μπορούν ακριβώς να επικαλεστούν την φαρμακευτική ιδιότητα πάνω στο τρόφιμο και εκεί υπάρχει ένα μπέρδεμα.

Δηλαδή, υπάρχει ένα μπλοκάρισμα στον να αδειοδοτηθούν τέτοια προϊόντα, που σε άλλες ευρωπαϊκές χώρες αδειοδοτούνται. Άρα, επάνω σ’ αυτό το θέμα θα πρέπει να δούμε το πώς μπορούν να απελευθερωθούν λίγο οι εργαζόμενοι του Ε.Φ.Ε.Τ. και να έχουν ένα μπούσουλα για το πώς μπορούν να διαχειρίζονται μια σειρά από τα φυτικά παραδοσιακά ή μη προϊόντα, για τα οποία όλοι μιλάμε ότι είναι ένας πολύ σημαντικός τομέας για την Ελλάδα, όμως, αυτή τη στιγμή πολλοί άνθρωποι προσπαθούν να κάνουν το αυτονόητο και μπλοκάρουν. Οπότε, νομίζω, ότι θέλει μια προσοχή, ώστε να μπορέσουμε να απελευθερώσουν αυτές τις δημιουργικές δυνάμεις στην ελληνική κοινωνία. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς σας ευχαριστούμε. Το λόγο έχει η κυρία Σούκουλη.

**ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ:** Σας ευχαριστώ πολύ, κύριε Πρόεδρε και εγώ θα ήθελα να σας καλωσορίσω σήμερα εδώ και να συγχαρώ τον κ. Υπουργό για την επιλογή του.

Εγώ, τυχαίνει, να γνωρίζω ως στέλεχος του Υπουργείου Αγροτικής Ανάπτυξης τον κύριο Ζαννόπουλο και πραγματικά μου έχει κάνει πολύ μεγάλη εντύπωση η συνέπεια, η εργατικότητά του και το ήθος του. Νομίζω, λοιπόν, ότι με αυτά τα χαρακτηριστικά, θα πάμε τον Ε.Φ.Ε.Τ. ένα βήμα παραπέρα. Και τι εννοώ με αυτό;

Οι δράσεις του Ε.Φ.Ε.Τ. είναι όντως πολύ-επίπεδες, δεν είναι μία ή δύο, βλέπετε, όμως, ότι υπάρχει μία ανεπάρκεια σε κάποιες δράσεις από αυτές, όπως είναι και οι ελληνοποιήσεις και υπάρχει και μία δυσκαμψία στις κάποιες άλλες, όπως είναι οι πιστοποιήσεις και η εκπαίδευση του προσωπικού όλα αυτά τα χρόνια. Οπότε, νομίζω, ότι τώρα υπάρχει και η ανάγκη και ο χώρος, να κάνουμε τελικά και να δούμε μια αλλαγή πλαισίου προς μια κατεύθυνση πιο σύγχρονη, πιο καινοτόμα, σύμφωνα και με το ανθρώπινο δυναμικό, που σίγουρα ξέρετε τώρα πια ό,τι είναι συγκριτικά καλύτερο από αυτό του παρελθόντος. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς σας ευχαριστούμε. Το λόγο έχει ο κ. Δραγασάκης.

**ΙΩΑΝΝΗΣ ΔΡΑΓΑΣΑΚΗΣ:** Κύριε Πρόεδρε, δεν είχα ζητήσει από την αρχή το λόγο, αλλά το ζήτησα μετά, διότι η συζήτηση γενικεύτηκε σε θέματα ελληνοποίησης γάλακτος ή παρεμπόριου και ήθελα να μεταφέρω στην Επιτροπή και σε εσάς, μία βασική διαπίστωση που έκανα εγώ ως Αντιπρόεδρος της Κυβέρνησης που είχα και την προεδρία του ΚΥ.Σ.ΟΙ.Π. και έτσι παρακολουθούσα έμμεσα το θέμα.

Η βασική μου διαπίστωση, λοιπόν, είναι ότι πέρα από το θέμα της ενίσχυσης του Ε.Φ.Ε.Τ. και όλων των ελεγκτικών μηχανισμών και Θεσμών, ένα βασικό πρόβλημα για να μην πω το βασικότερο, είναι ο αναγκαίος συντονισμός μεταξύ Φορέων διαφορετικών Υπουργείων, ιδίως αν θέλουμε ο Ε.Φ.Ε.Τ. να συνδράμει στην αντιμετώπιση των προβλημάτων, όπως είναι στην ουσία το παρεμπόριο που έθεσε η κ. Μπακογιάννη. Ο Ε.Φ.Ε.Τ. έχει ανάγκη τη στενή συνεργασία του Υπουργείου Οικονομικών, των Τελωνείων, του Υπουργείου Προστασίας του Πολίτη, ίσως και άλλων Υπουργείων.

Αυτό το θέμα, λοιπόν, μας απασχόλησε πάρα πολύ νομίζω, ότι ο κ. Απόστολου, περιέγραψε ένα πρόβλημα του παρελθόντος, δηλαδή, που θα πάει ο ΕΦΕΤ, νομίζω κι εγώ, ότι αυτό έχει λήξει σήμερα. Το θέμα όμως παραμένει ανοικτό, είναι το θέμα του συντονισμού των Υπουργείων.

Εμείς είχαμε ετοιμάσει ένα σχέδιο νόμου και θα παρακαλούσα, κύριε Πρόεδρε της Επιτροπής ή τον κύριο Βορίδη, να το δείτε με τον κ. Γεωργιάδη, αν το έχουν δει και αν προτίθεται να το φέρει. Το σχέδιο νόμου προέβλεπε τη δημιουργία ενός κυβερνητικού συμβουλίου, ένα σώμα εποπτείας της αγοράς και αντιμετώπισης του παραεμπορίου, στο οποίο προβλεπόταν, να συμμετέχουν το Υπουργείο Αγροτικής Ανάπτυξης προφανώς, το Υπουργείο Οικονομικών, το Υπουργείο Οικονομίας και Ανάπτυξης που επίσης, έχει ρόλο στην εποπτεία των αγορών, το Υπουργείο Προστασίας του Πολίτη και το Υπουργείο Νησιωτικής Πολιτικής.

Ούτως ώστε να αντιμετωπιστούν δύο ομάδες προβλημάτων: Πρώτον, πώς θα ενισχυθεί η ελεγκτική αποτελεσματικότητα συνολικά του Κράτους συνδυάζοντας μηχανισμούς και πληροφορίες διαφορετικών Υπουργείων και δεύτερον, πώς θα αποτρέψουμε πολλαπλούς και μη αποτελεσματικούς ελέγχους.

Όπως δουλεύει σήμερα το σύστημα ένα κομμάτι της αγοράς μπορεί να είναι εντελώς ανεξέλεγκτο και ένα άλλο κομμάτι να υφίστανται πολλαπλούς και μη αποτελεσματικούς ελέγχους. Άρα, το νόημα της παρέμβασής μου ήταν ακριβώς, να δώσω αυτή την εκτίμηση και την πληροφορία, ούτως ώστε αν η Κυβέρνηση η σημερινή συμφωνεί με τη διαπίστωση να δει και το νομοσχέδιο αυτό, που εμείς είχαμε αφήσει και εφόσον έχει και τη δική της έγκριση να το φέρει στη Βουλή, να συζητήσουμε ή να κάνει κάτι άλλο. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Δραγασάκη, ευχαριστούμε πολύ, χρήσιμη η παρέμβασή σας.

Στο σημείο αυτό ο Πρόεδρος της Επιτροπής προχώρηση στη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Τσαβδαρίδης Λάζαρος,, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Δούνια Παναγιώτα (Νόνη), Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καρασαρλίδου Ευφροσύνη, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Πούλου Παναγιού (Γιώτα), Γιαννούλης Χρήστος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Κομνηνάκα Μαρία, Μανωλάκου Διαμάντω, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Το λόγο έχει ο κ. Ταγαράς.

**ΝΙΚΟΛΑΟΣ ΤΑΓΑΡΑΣ:** Ευχαριστώ, κύριε Πρόεδρε.

Καταρχήν, θα ήθελα να συγχαρώ τον Υπουργό, για την επιλογή τους τους δύο πιστεύω άξιους εκπροσώπους που θα αναλάβουν τα καθήκοντά τους σε ένα κρίσιμο τομέα. Ο κ. Ζαμπέλης, έχει την εμπειρία, νομίζω, ότι θα εξελιχθεί, ο κ. Ζαννόπουλος, που συμβαίνει με τον γνωρίζω και προσωπικά έχει την αξία και το ήθος, αλλά και τις ικανότητες να συμπληρώσει στην κορυφή ενός πολύ σημαντικού φορέα για να ένα πολύ σημαντικό έργο.

Συμπληρώνοντας αυτά που είπε, ο κ. Δραγασάκης, θα ήθελα, να πω, ότι η διασύνδεση των συστημάτων ελέγχου και η αξιοποίηση των τεχνολογιών, νομίζω ότι θα βοηθήσει τα μέγιστα στο ρόλο τον οποίο έχετε να επιτελέσετε είτε αφορά ελληνοποιήσεις προϊόντων και όλες τις παρενέργειες στην αγορά και σε θέματα ασφάλειας, αλλά και σε θέματα υγιεινής των τροφίμων.

Με αυτές παρατηρήσεις θα ήθελα, να ευχηθώ καλή επιτυχία στο έργο το οποίο θα αναλάβετε. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε. Πριν από όλα θα ήθελα και εγώ να καλωσορίσω τους δύο κυρίους, φαντάζομαι, ότι γνωρίζουν τη δουλειά τους, είδα τα βιογραφικά τους είναι πάρα πολύ καλά. Θα ήθελα να κάνω μόνο μερικές ερωτήσεις στις οποίες θα παρακαλούσα, να μου απαντηθούν ανάλογα και από τους δύο κυρίους.

Η πρώτη ερώτηση είναι: Ποια προβλήματα θεωρείτε, ότι έχει ο ΕΦΕΤ, που πρέπει να διορθωθούν ή να επιλυθούν;

Η δεύτερη, με ποια προτεραιότητα αυτά τα προβλήματα πρέπει να λυθούν;

Η τρίτη ερώτηση που οφείλονται κατά την άποψή σας αυτά τα προβλήματα, που θα πείτε αργότερα ότι έχει ο ΕΦΕΤ; Ποια είναι η γνώμη σας για την προηγούμενη Διοίκηση του ΕΦΕΤ;

Πως μπορεί -κατά την άποψή σας- να στηρίξει ο ΕΦΕΤ τον πρωτογενή μας τομέα, ο οποίος προφανώς, είναι σε πολύ άσχημη κατάσταση. Έχουμε πολύ μικρή παραγωγή, πολύ μικρές εξαγωγές και κάπου πρέπει να στηριχθεί. Ίσως εσείς έχετε κάποια συγκεκριμένη άποψη για το πώς μπορεί να στηριχθεί.

Τι ακριβώς σχεδιάζετε, αν σχεδιάζετε κάτι, σε σχέση με τα Μακεδονικά προϊόντα από τη στιγμή που έγινε όλη αυτή η διαδικασία με τα Σκόπια και έχει δημιουργηθεί πρόβλημα όσον αφορά το όνομα της Μακεδονίας γενικότερα για τα προϊόντα.

Η τελευταία ερώτηση είναι προς τον κύριο Υπουργό, ελπίζω να μην είναι τόσο αφελής, αλλά αυτά γνωρίζω, αυτά ρωτάω. Γιατί αλλάζει η Διοίκηση του ΕΦΕΤ, επειδή αλλάζει η Κυβέρνηση; Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Βιλιάρδο. Κυρίες και κύριοι συνάδελφοι, θα ήθελα και εγώ μια σύντομη παρέμβαση από εδώ για χάρη συντομίας. Ομιλώ σαν Βουλευτής και όχι με το θεσμικό μου ρόλο ως Πρόεδρος της Επιτροπής.

Έχουμε ενώπιόν μας δύο εξαίρετους επιστήμονες, τυχαίνει να τους γνωρίζω και τους δύο. Τα βιογραφικά τους, έχουν ελεγχθεί από την καθημερινότητα, από την ίδια τη ζωή, γιατί έχουν δώσει δείγμα γραφής και οι δύο, ο καθένας στον τομέα του.

Ιδιαίτερα, ο κ. Ζαμπέλας τον οποίον εγώ αναζήτησα και εκείνη την εποχή ως αρμόδιος Υφυπουργός και του πρότεινα να έρθει ως Αντιπρόεδρος, τότε στον Ε.Φ.Ε.Τ. και ομολογώ, πράγματι, ότι το σκέφτηκε αρκετά «να μπλέξω, πού να πάω και θα τα καταφέρω, θα κάνω;». Σε μια κρίσιμη «στροφή», όταν παραιτήθηκε ο τότε Πρόεδρος, ο Αντώνης ο Ζαμπέλας, ανέλαβε Πρόεδρος σε μια κρίσιμη στιγμή. Ήταν, τότε με το περίφημο ηλιέλαιο που «ψαχνόμαστε και κυνηγάγαμε μάγισσες».

Ο κ. Ζαμπέλας, έδωσε δείγμα γραφής και εγώ διαφωνώ και με τις διώξεις που λέτε και όλα τα υπόλοιπα. Ποτέ δεν ήταν στις προθέσεις και δεν λειτουργούσαμε, έτσι. Ο Ε.Φ.Ε.Τ. ήταν «κόσμημα». Τον ζήλευαν όλοι και πολλά Υπουργεία τον ήθελαν να τον έχουν στην πολιτική, στη δράση τους. Γιατί; Ποτέ δεν είχε ποσότητα στελεχών, πάντα, ελλείψεις είχε, αλλά, είχε ποιότητα. Είχε νέα παιδιά που πίστευαν αυτό που κάνανε και ομολογώ και πρέπει να το πω σήμερα, δημόσια, ότι ήταν ένα «εργαλείο» και για την κάθε πολιτική ηγεσία σε μια αγορά που ήταν ελεύθερη, με βάση την προσφορά και ζήτηση, που οι τιμές ανεβοκατέβαιναν.

 Και σας θυμίζω, ότι ζούσαμε την εποχή του 2007-2009 που θυμάστε, κάθε πρωί, «ξυπνάγαμε όλοι στα μανταλάκια», γιατί τότε, υπήρχε ακρίβεια. Από το 2009 και μετά, εξαφανίστηκε, γιατί, έπρεπε να «χτυπηθεί» ο τότε Υπουργός, Χρήστος Φώλιας, θυμάστε το λόγο. Όλα, αυτά τα υποστήκαμε. Ο Ε.Φ.Ε.Τ., ήταν «εργαλείο». Έμπαινε, παντού με σεβασμό, από όλους, από τους πάντες, γιατί, ποτέ δεν έδωσε κανένα δικαίωμα και αυτό οφείλεται και στον Πρόεδρο, αλλά και στα στελέχη του Ε.Φ.Ε.Τ. που ήταν αξιοπρεπέστατοι επιστήμονες και είναι. Εγώ, συνεχώς, τότε, τους επαινούσα.

Βεβαίως, υπήρχε αυτό που είπε ο κ. Δραγασάκης και το υπονόησε, νομίζω, ο κ. Απόστολου, ότι υπήρχε μια εμπλοκή. Πήγαινε ο Ε.Φ.Ε.Τ., εκ μέρους του Υπουργείου Ανάπτυξης. Την ίδια ώρα μπορούσε να πάει το Γενικό Χημείο, εκ μέρους του Υπουργείου Οικονομικών.

**ΕΥΑΓΓΕΛΟΣ ΑΠΟΣΤΟΛΟΥ:** Όχι «πήγαινε», αλλά «πηγαίνει».

**ΓΕΩΡΓΙΟΣ ΒΛΑΧΟΣ:** Εντάξει, τώρα. Τώρα, κυβερνήσατε, τι μου λέτε «πηγαίνει», γιατί δεν το διορθώνατε; Έ, πηγαίνει. Πηγαίνει. Κακώς, πηγαίνει, θέλω να πω. Κι εγώ, μαζί σας, συμφωνώ.

Την ίδια ώρα, πήγαινε, λοιπόν, η Διεύθυνση Υγιεινής και Κτηνιατρικής της Νομαρχίας. Πήγαινε, η Διεύθυνση Φυτικής Παραγωγής του Υπουργείου Γεωργίας και πήγαινε και από το Υπουργείο Υγείας.

 Άρα, υπήρχαν 5, 6,7 φορείς που μπορούσαν ο ένας κάθε μέρα να πάει να κάνει έλεγχο. Εκεί, λοιπόν, με την επόμενη Κυβέρνηση μέχρι το 2009, ο Ε.Φ.Ε.Τ. ήταν στο Υπουργείο Ανάπτυξης. Πήγε στο Υπουργείο Υγείας, κατά τη γνώμη μου κακώς και σήμερα, είναι στο Υπουργείο Γεωργίας που εν πάση περιπτώσει, ας πούμε, ότι εκεί μπορεί να λειτουργήσει καλύτερα.

Γιατί τον ήθελε το Υπουργείο Ανάπτυξης;

Γιατί σε συνεργασία με την Γενική Γραμματεία Καταναλωτή, προστατεύαν τον καταναλωτή. Δεν μπορούσαμε να παρέμβουμε στις τιμές. Μπορούσαμε, τουλάχιστον να τον προστατεύσουμε από την ποιότητα και από τις αλχημείες οι οποίες γίνονταν, από τις ελληνοποιήσεις που είπατε οι οποίες δεν γίνονται ως εκ θαύματος. Υπάρχει συνεργασία και δεν είναι μόνο το γάλα. Υπάρχουν, πολλά προϊόντα. Όλα, έχουν την εξήγησή τους. Επιβάλλαμε, τότε, την ιχνηλασιμότητα. Ακόμα και στα χύμα προϊόντα να έχουμε ετικέτα που να ξέρεις με τον κωδικό του, από ποιον παραγωγό προέρχονται. Μπορεί να μην τηρούνται σήμερα, γιατί δεν μπορούμε να το ελέγξουμε, αλλά, θέλω να πω, σαν πολιτική, υπήρχαν όλα αυτά.

 Ακούστηκε και από κάποιον άλλο συνάδελφο που είπε: «δημοσιοποίηση των παρεμβάσεων». Τις δημοσιοποιούσαμε και παλιά. Οι εφημερίδες δεν τις δημοσιοποιούσαν.

Όταν κλείσαμε για πρώτη φορά σουπερμάρκετ, πρώτη φορά στην ιστορία σουπερμάρκετ και δεν έχει ξαναγίνει, οι εφημερίδες αφιέρωσαν ένα μονόστηλο κάπου, ότι το Υπουργείο Ανάπτυξης, έκλεισε σουπερμάρκετ, κατάστημα γνωστής αλυσίδας. Ούτε που, ούτε πως. Με «κορδέλες».

Άρα, λοιπόν, τολμούσαμε στο παρελθόν σε ότι μας αφορά, λέγαμε ονόματα. Άρα, λοιπόν, τολμούσαμε στο παρελθόν σε ό,τι μας αφορά, λέγαμε ονόματα. Λέγαμε τα ονόματα, γιατί μας κάνατε κανένας, γιατί με κανέναν δεν είχαμε την παραμικρή συναλλαγή.

Ακούστηκε από τον κ. Αρσένη, που είπε «γιατί επιλέξατε τον κ. Ζαμπέλα και δε βάλατε 20 ή 30 επιστήμονες, να τραβήξετε κλήρωση;». Η εφαρμογή των συγκεκριμένων πολιτικών δε γίνεται με κλήρωση. Δεν είναι λαχείο, δεν είναι Τζόκερ. Τις πολιτικές τις εφαρμόζουν άτομα, τα οποία τις πιστεύουν και μπορούν, να τις υπηρετήσουν. Αυτό είναι αυτονόητο για όλα τα Κόμματα κι απορώ, γιατί καμιά φορά ακόμα και η Αξιωματική Αντιπολίτευση αυτό το συζητάει. Ακούω τώρα για κάποιους Διοικητές, που κάποιος λέει «είναι Ν.Δ.». Τι έπρεπε, να είναι, δηλαδή; Τι έπρεπε να είναι; Τώρα μιλάω σα βουλευτής, δε μιλάω σαν Πρόεδρος, το είπα από την αρχή.

Θέλω, να πω, λοιπόν, ότι, προφανώς, η επιλογή θα είναι πάντα και με πολιτικά κριτήρια, γιατί εφαρμόζονται πολιτικές κι εμείς που είμαστε όλοι οργανωμένοι σε Κόμματα, λέμε ο ένας για τον άλλον. Με συγχωρείτε, αυτό πρέπει, να είναι αυτονόητο, κ. Ζαχαριάδη. Δεν είναι μομφή για κανέναν, αλλά μη χάνουμε και τα αυτονόητα στα πλαίσια μιας ανούσιας μικροπολιτικής κριτικής.

Εάν έχουμε σαν στόχο το επόμενο διάστημα, να υπάρξει περαιτέρω ενοποίηση ελεγκτικών φορέων και μηχανισμών, αυτό είναι θετικό, δεν υπάρχει αμφιβολία. Μακάρι να γίνει, να υπάρχει ένας μόνο ελεγκτικός μηχανισμός προς όλες τις κατευθύνσεις, για να μπορεί, να κρατάει και αρχείο, που πηγαίνει, ποιον ελέγχει και να μην υπάρχει αυτή η σύγχυση. Αυτό, εάν θέλετε - και, βεβαίως, είναι και μια πρόκληση και για την Πολιτική Ηγεσία - στο βαθμό που μπορεί, γιατί απόλυτα δε μπορεί, να γίνει, να μπορέσει, να ενοποιήσει τους ελεγκτικούς μηχανισμούς.

Θα συμφωνήσω τώρα με αυτό, που λέχθηκε από την κυρία Μανωλάκου. Λέει «κάποια στιγμή ο Ε.Φ.Ε.Τ. να έρθει, να μας ενημερώσει». Θα έλεγα ότι είναι θετικό κι αυτό. Αφού αναλάβουν τα καθήκοντά τους, κάποιο διάστημα που θα έχουν μία πλήρη εικόνα, να συνεννοηθούν με τον κ. Υπουργό και να έρθουν, να ενημερώσουν την Επιτροπή μας και διαμέσου της Επιτροπής τον ελληνικό λαό και τους πολίτες, δηλαδή τους καταναλωτές, για το τι πρέπει να προσέχουν και πώς πρέπει, να λειτουργούν σαν υπεύθυνοι πολίτες, σαν υπεύθυνοι καταναλωτές και να μην περιμένουν κάθε στιγμή, τι κάνει το Κράτος, τι κάνει ο ελεγκτικός μηχανισμός.

Κλείνω, πραγματικά, θεωρώντας ότι είναι μια καλή απόφαση η παρουσία των δύο εξαίρετων επιστημόνων, με την ευρεία έννοια γεωτεχνικών συναδέλφων, γιατί έχουν δώσει δείγμα γραφής στο παρελθόν, ο καθένας από εκεί που υπηρέτησε, ιδιαίτερα ο κ. Ζαμπέλας με τη σοβαρότητα, με την επιστημοσύνη του και την αποτελεσματικότητά του σε αυτόν τον κρίσιμο τομέα. Δεν έμπαινε ποτέ ζήτημα, που αλλού να πάει, κ. Απόστολου, σε αυτό που είπατε. Αυτές είναι αποφάσεις της πολιτικής ηγεσίας και όχι του Προέδρου του Ε.Φ.Ε.Τ.. Ο Πρόεδρος του Ε.Φ.Ε.Τ. ακόμη κι αν έχει άποψη, που μπορεί, να είναι πιο αποτελεσματική η παρουσία του Φορέα, είναι σε δεύτερη μοίρα ή δε μετράει και καθόλου. Μετράει η άποψη του κ. Βορίδη και της Κυβέρνησης, για το πού η Κυβέρνηση θέλει το συγκεκριμένο Οργανισμό, για να είναι αποτελεσματικός και στυλοβάτης για την ελληνική κοινωνία.

Σας ευχαριστώ. Εγώ τελείωσα και συνεχίζουμε τη διαδικασία.

Κύρια Μανωλάκου, έχετε ζητήσει το λόγο. Θα θέλατε κάποια διευκρίνιση;

**ΔΙΑΜΑΝΤΩ ΜΑΝΩΛΑΚΟΥ:** Ναι, θα ήθελα, να διευκρινίσω κάτι, επειδή αναφερθήκατε. Τη συνδικαλιστική δίωξη, στην οποία αναφέρθηκα, δεν τη προσωποποιώ στο πρόσωπο του κ. Ζαμπέλα. Όμως, ήταν Διοίκηση και δεν την απέτρεψε και θεωρώ ότι όταν κανείς ασκεί διοίκηση, δε μπορεί, να χρησιμοποιεί την τρομοκρατία, για να κρύβονται προβλήματα κάτω από το χαλί. Με αυτή την έννοια δικαιολογώ και την ψήφο μου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει, είναι σεβαστό. Δεν ήταν, ακριβώς, έτσι, γιατί το ξέρω το γεγονός. Εκλήθη για εξηγήσεις και αρνήθηκε, αλλά εν πάση περιπτώσει, στα πλαίσια που είπα και νωρίτερα, ο κάθε συνάδελφος λέει την άποψή του και την ακούμε εμείς, έστω κι αν διαφωνούμε.

Κύριε Απόστολου, θέλετε μια διευκρίνιση. Παρακαλώ, έχετε το λόγο.

 **ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, ασφαλώς και δεν αμφέβαλλα για την επιστημονικότητα των συγκεκριμένων προσώπων. Αυτό που θέλησα να τονίσω είναι ότι, όντως υπάρχει ένα τεράστιο πρόβλημα με τις αλλήλο-εμπλεκόμενες αρμοδιότητες και τους ελέγχους, που στην προκειμένη περίπτωση, όταν αυτός που διοικεί τον Ε.Φ.Ε.Τ., έχει εκφράσει απόψεις στο παρελθόν ότι κάπου αλλού θα λειτουργούσε καλύτερα, αντιλαμβάνεστε ότι αυτό είναι ένα «πάτημα» για όλους τους άλλους. Για παράδειγμα, αύριο βγάζει μια Υπουργική Απόφαση για ένα συγκεκριμένο κομμάτι ελέγχου. Πάνω σε αυτό μπορεί να πατήσει κάποιος. Γι' αυτό, λοιπόν, πρέπει να είναι ξεκάθαρη η απάντηση, τουλάχιστον, του κ. Ζαμπέλα, αλλά και του κ. Ζαννόπουλου, ότι δεν υπάρχουν τέτοιες απόψεις-προτάσεις στο μυαλό τους, όσο ασχολούνται με τον συγκεκριμένο φορέα. Ένα θέμα που το θεωρώ πάρα πολύ σημαντικό.

 Για ένα δεύτερο που θέλω να τοποθετηθώ είναι για τον όρο της «ελληνοποίησης» που τον έχουμε κάνει τώρα «καραμέλα». Κάπου πρέπει λίγο να τον μαζέψουμε, ιδιαίτερα όσον αφορά το κομμάτι με το αιγοπρόβειο γάλα. Όταν μιλάμε για ελληνοποίηση έχουμε τη δυνατότητα να την ελέγξουμε με δύο τρόπους. Ο ένας είναι να δούμε τα στοιχεία του αιγοπρόβειου γάλακτος που χρησιμοποιούν οι βιομηχανίες για να παράξουν την ΠΟΠ φέτα, την γεωγραφική ένδειξη αυτή του Προϊόντος Ονομασίας Προέλευσης. Εκεί, λοιπόν, τα στοιχεία δείχνουν ότι, οι ποσότητες που πουλάνε οι παραγωγοί είναι περισσότερες από αυτές που χρειάζονται για να κάνουν τη συγκεκριμένη παραγωγή φέτας.

 Θα μου πείτε ότι αυτό αρκεί; Σίγουρα, είναι ένα στοιχείο, γιατί το επόμενο αν θέλουμε να έχουμε αποτέλεσμα, είναι να μπούμε στη διαδικασία ελέγχου της φέτας και κατά πόσο προέρχεται από αιγοπρόβειο γάλα ή όχι. Καταλαβαίνετε ότι μια τέτοια διαδικασία θα είναι καταστροφική για το συγκεκριμένο προϊόν.

 Άρα, λοιπόν, να μην τους δώσουμε «πάτημα», ότι κοιτάξτε να δείτε οι Έλληνες δεν έχουν εμπιστοσύνη στο προϊόν που οι ίδιοι παράγουν και το βάζουν στη διαδικασία ελέγχου. Είναι πάρα πολύ σημαντικό αυτό το ζήτημα. Πρέπει να δούμε - ιδιαίτερα από την πλευρά του Ε.Φ.Ε.Τ. – αυτό που είναι το ζητούμενο, κύριε Πρόεδρε, την ασφάλεια των τροφίμων. Αυτή θα είναι η πρώτη τους στόχευση και βεβαίως, όταν μιλάμε για την ασφάλεια, εννοούμε και την υγιεινή ασφάλεια, όσον αφορά το συγκεκριμένο προϊόν.

 Η οργάνωση του Ε.Φ.Ε.Τ. θα πρέπει οπωσδήποτε, σε αυτό το κομμάτι που η Ευρωπαϊκή Επιτροπή την έχει ορίσει ως τη μόνη κεντρική Αρχή που μπορεί να ελέγχει τα τρόφιμα, να υπηρετήσει. Όλα τα υπόλοιπα στην άκρη. Σας ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε. Το λόγο έχει ο κ. Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ:** Θα ήθελα να το διευκρινίσω ακόμη πιο καλά. Αν κατάλαβα καλά, σύμφωνα με τη δική σας τοποθέτηση, αλλά και την τοποθέτηση του κ. Υπουργού, η κάθε Κυβέρνηση νομιμοποιείται να διορίζει τα «δικά της παιδιά». Αυτό, τουλάχιστον, κατάλαβα, εφόσον λέμε ότι πρέπει, αφού αλλάζει η Κυβέρνηση, να αλλάζουν και τα άτομα που υπάρχουν στο συγκεκριμένο Οργανισμό.

 Νομίζετε ότι αυτό είναι σωστό; Δεν πρέπει να τοποθετούνται οι καλύτεροι Έλληνες, ανάλογα σε κάθε θέση; Θα πάμε έτσι καλά; Σας ευχαριστώ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σε ό,τι αφορά εμένα, είπα ότι η Διοίκηση του Ε.Φ.Ε.Τ. είναι με θητεία. Όπως σας είπα, ο κ. Ζαμπέλας ανέλαβε Πρόεδρος, επειδή παραιτήθηκε ο άμεσος προηγουμένως και δεν είχε αλλάξει η Κυβέρνηση τότε. Παραιτήθηκε ο προηγούμενος και τον αντικατέστησε.

 Από εκεί και πέρα, προφανώς η ικανότητα δεν είναι σε αντιπαράθεση με την πολιτική επιλογή του καθενός. Γιατί το βλέπουμε πάντα έτσι; Προφανώς υπάρχουν ικανοί άνθρωποι σε όλα τα κόμματα και από εκεί και πέρα κάνεις τις καλύτερες επιλογές. Εδώ σήμερα, αξιολογούμε δύο εξαίρετους επιστήμονες. Ασχολήθηκε κανείς με την πολιτική τους ταυτότητα; Ιδιαίτερα, να σας πω ότι οι συγκεκριμένοι άνθρωποι δεν ασχολούνται. Όταν συνάντησα τον κ. Ζαμπέλα το τελευταίο που είπαμε ήταν για την πολιτική. Εγώ τότε, τον αναζήτησα σαν επιστήμονα σοβαρό και μετρημένο και μας δικαίωσε σε όλη την πορεία του. Σας παρακαλώ να μην το συζητάμε άλλο αυτό.

 **ΔΙΑΜΑΝΤΩ ΜΑΝΩΛΑΚΟΥ:** Γιατί να κρύψουν την πολιτική τους ταυτότητα. Ελευθερία έχουμε.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αυτό είπα και εγώ. Προφανώς και η πολιτική επιλογή είναι μέσα στη ζωή. Όλοι έχουν μια άποψη. Παρακαλώ, το λόγο έχει ο κ. Αρσένης. Σχολίαζα όσο απουσιάζατε το θέμα της κλήρωσης.

**ΚΡΙΤΩΝ – ΗΛΙΑΣ ΑΡΣΕΝΗΣ**: Δεν το καταλάβατε καλά και θέλω να το διευκρινίσω. Εμείς σαν ΜέΡΑ 25 δεν μιλάμε ότι πρέπει να είναι με κλήρωση η επιλογή των ανθρώπων που πρέπει να είναι διευθυντές, υποδιευθυντές και πρόεδροι και αντιπρόεδροι των οργανισμών. Εμείς θεωρούμε ότι πρέπει να υπάρχουν σε όλα τα επίπεδα πολιτικής, φορείς τα ΔΙΑΣΚΕΠ που θα είναι 1/3 από εκπροσώπους των κομμάτων, αυτούς που έχει επιλέξει η αντιπροσωπευτική μας δημοκρατία, 1/3 από κληρωτούς από τον κλάδο, αν είναι για την γεωργία από ανθρώπους που ασχολούνται με το επάγγελμα σε όλα τα επίπεδα της γεωργίας μέχρι να φτάσει το προϊόν στον καταναλωτή και 1/3 από ανθρώπους από όλη την Ελλάδα που κληρώνονται. Αυτή είναι η πάγια θέση μα για κάθε θέμα, είτε είναι παιδεία είτε είναι άλλο θέμα.

 Αυτοί οι άνθρωποι θα πρέπει να διαλέγονται γιατί πιστεύω ότι θα έχουν ένα αντικειμενικό τρόπο. Μιλάμε για μια πιο άμεση δημοκρατία, αυτό που θεωρούμε ότι αντιπροσωπεύει η πόλη στην οποία ζούμε. Από εκεί και πέρα, εάν γίνεται με κλήρωση και έχουμε κάτι να καταγγείλουμε αυτή την περίοδο, είναι ένα πραγματικά λόττο μεταξύ στελεχών της Νέας Δημοκρατίας για τις διάφορες θέσεις. Γιατί εκεί πέρα είναι η κλήρωση. Λυπάμαι αλλά αυτή είναι η πραγματικότητα. Το είδαμε με τον κύριο Πατέρα. Δεν ήθελα να αναφερθώ σε αυτά, αλλά η παρέμβασή σας με οδήγησε σε αυτό.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Μάλιστα. Είπατε την άποψή σας. Είναι φανερό ότι διαφωνούμε. Δεν είναι υποχρεωτικό σε όλα να συμφωνούμε. Το λόγο έχει ο κ. Ζαχαριάδης.

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Κύριε Πρόεδρε, δεν είναι προσωπικό. Ξέρετε πόσο απεριόριστη είναι η εκτίμηση μου στο πρόσωπό σας και ξέρετε πόσο εκτιμώ τη δουλειά που κάνετε ως Πρόεδρος αυτής της Επιτροπής. Ο λόγος για τον οποίο διέκοψα προηγουμένως είναι σαφής. Ότι ενώ προεκλογικά μας λέγατε ότι θα δημιουργήσετε ένα σύγχρονο κράτος, επιτελικό, με προσοντολόγιο και αξιοκρατία - και αυτό που λέω δεν αφορά τα δύο πρόσωπα τα οποία συζητάμε σήμερα - έχετε μια σειρά από επιλογές ως Κυβέρνηση αλλά και ως συμπολίτευση που στηρίζετε αυτή την Κυβέρνηση, οι οποίες αποδεικνύουν ότι το 2020 το κομματικό πελατειακό κράτος είναι εδώ και δεν είναι μόνο ο κύριος Πατέρας και ο Διοικητής στα νοσοκομεία.

 Του κυρίου Βορίδη του αρέσει να τα λέει και στο Κοινοβούλιο και στην τηλεόραση γελώντας. Και καλά κάνει ο άνθρωπος, δεν κρύβεται, μας κορόιδευε προεκλογικά, εφαρμόζει άλλα μετεκλογικά. Δεν ήταν η Διοίκηση της ΚΥΠ κομματική επιλογή; Ήταν κάτι άλλο; Αλλάξατε το προσοντολόγιο. Δεν ήταν η Διοίκηση των ΕΛΠΕ κομματική επιλογή; Της ΕΡΤ; Στο Αττικό Μετρό; Στο Ταμείο Παρακαταθηκών και Δανείων;

 Εν πάση περιπτώσει, πρέπει να δούμε, σαν πολιτικό σύστημα συνολικά, πώς πάνε τα πράγματα σε άλλες ευρωπαϊκές χώρες.

 **ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Ό,τι να είναι λέτε.

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Όχι κύριε Βορίδη ό,τι να είναι, είναι αυτά που κάνετε και γελάτε.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κύριε Ζαχαριάδη, εσείς διορίζατε αλλιώς. Άλλο έργο είχατε κάνει.

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Βεβαίως. Προσοντολόγιο και στα νοσοκομεία και παντού.

 **ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Μέχρι και φωτογραφικές διατάξεις με μόρια για το ποιος είχε πέντε χρόνια προϋπηρεσία και μιλούσε ρωσικά. Για τους γενικούς διευθυντές. Όχι για τους εποπτευόμενους οργανισμούς.

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Εσείς κερδίσατε τις εκλογές σύμφωνα την αξιοκρατία και βγαίνετε στη Βουλή και στις τηλεοράσεις και λέτε και ποιους. Έτσι λειτουργεί η Ευρώπη;

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Θα είχε μεγαλύτερη αξία αυτό εάν το λέγατε όσο χρόνο ήσασταν κυβέρνηση.

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Κύριε Βλάχο, εμείς σε μια σειρά ζητήματα κάναμε άλματα μπροστά.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Θυμάμαι όταν προκηρύξατε τις θέσεις για τους γενικούς γραμματείς.

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Δηλαδή εσείς αντιπολιτεύεστε την αντιπολίτευση;

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Όχι. Προσπαθώ να φρεσκάρω τη μνήμη σας.

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Βάλαμε εμείς αποτυχημένο βουλευτή μας στο Παρακαταθηκών;

 **ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Τον Παππά δεν το βάλατε εσείς; Εγώ τον έβαλα;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τέλος αυτή η συζήτηση. Δεν έχει κάποιο νόημα. Είστε πολιτικοποιημένο πρόσωπο, κύριε Ζαχαριάδη. Πολιτικά μιλάμε τώρα. Κριτική να κάνουμε για κάτι που είναι μεμπτό να το πούμε όλοι.

Νομίζω, ότι έχουν αξιοποιηθεί πάρα πολλοί που δεν ανήκαν τουλάχιστον μέχρι τις εκλογές στο χώρο της Νέας Δημοκρατίας. Παρακαλώ όμως να προχωρήσουμε στη διαδικασία και να μην παρεκκλίνουμε άλλο.

 Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Ο λόγος για τον οποίο ζήτησα το λόγο, είναι απολύτως συγκεκριμένος και αφορά τη νέα διοίκηση του Ε.Φ.Ε.Τ. και τον Υπουργό όσον αφορά τον Ε.Φ.Ε.Τ.. Να κάνω αυτά που θέλω να πω σε ερωτήσεις, γιατί τώρα η τελευταία συζήτηση κ. Βορίδη με έχει προκαλέσει, όμως νομίζω ότι αυτό που θέλουμε εμείς σαν επιβεβαίωση είναι ότι ο Ε.Φ.Ε.Τ. και τα στελέχη του ως δημόσιοι λειτουργοί ελεγκτές θα ασκούν καθήκοντα ελεγκτή. Έχουμε σοβαρότατες ανησυχίες για την εκχώρηση των ελέγχων σε ιδιώτες και αυτό πρέπει να ξεκαθαριστεί.

Σας το λέω έχοντας την εμπειρία για το αντίστοιχο τομέα του περιβάλλοντος, διότι υπάρχει προσπάθεια να αναιρεθεί ο λόγος και ο ρόλος των ελεγκτών περιβάλλοντος και των επιθεωρητών. Μάλιστα για να μιλάμε για σοβαρότητα κυβερνήσεων κ. Βορίδη, πρέπει να σας πω ότι έχετε ένα high score, καταργήσατε τη διάταξη των επιθεωρητών περιβάλλοντος το απόγευμα αν δεν κάνω λάθος της Πέμπτης ή της Παρασκευής και σε 4 ώρες φέρατε το πολυνομοσχέδιο που συζητείται σήμερα στην Ολομέλεια. Το είπε ο υφυπουργός ότι έκαναν λάθος. Επειδή λοιπόν φοβόμαστε πάρα πολύ αυτά τα λάθη, τα οποία φαίνονται ότι είναι λίγο συντονισμένα, γιατί στους επιθεωρητές περιβάλλοντος είναι 2 οι νόμοι που πέρασαν, το ακύρωσαν και το ξαναφέρατε λόγω της κατακραυγής, θέλω να ξεκαθαρίσουμε λιγάκι αν πράγματι ο Ε.Φ.Ε.Τ. θα παίζει το ρόλο του.

Άρα, στελέχη στις περιφερειακές διευθύνσεις που θα έχουν νομική κάλυψη, δικαίωμα μετακινήσεων και δεν θα παραχωρείται στους ιδιώτες. Αυτά είναι μαζί, δεν είναι μόνο ο ιδιώτης, αλλά είναι και η νομική κάλυψη των επιθεωρητών και το θέμα των μετακινήσεων τους έτσι ώστε να γίνεται πραγματικά ο έλεγχος αυτός. Συνηγορώ σε ένα βαθμό ότι υπάρχει θέμα συνεργασιών με τις συναρμόδιες αρχές, αλλά αυτό είναι κάτι το οποίο θα το δούμε συνολικά ως πολιτικό σύστημα και διαχρονικά στο θεσμικό πλαίσιο της χώρας.

Τώρα, όσον αφορά το τελευταίο κ. Βορίδη, θέλω να σας πω ότι ψεύτικα πτυχία Υπουργών δεν αναρτήσαμε στο διαδίκτυο όχι κ. Βορίδη δεν μοιάζουμε σε αυτό. Διότι εδώ αυτό το οποίο καταρρίφθηκε είναι απολύτως η θεωρία σας περί αριστείας. Αποδείχτηκε ότι ήταν καθαρή πολιτική εξαπάτηση του ελληνικού λαού η θεωρία της αριστείας, όπως ήταν το μακεδονικό, το προσφυγικό, τα δημοσιονομικά, η επάρκεια του δημοσιονομικού χώρου. Όλα αυτά αλλά και η αριστεία πάνω απ' όλα και δεν θα πω μόνο για τον Πρόεδρο της ΕΥΠ, δεν θα πω για τον διοικητή, δεν θα πω μόνο για τους διευθυντές των γραφείων των Υπουργών χωρίς πτυχίο, δεν θα πω μόνο για τον κ. Πατέρα, γιατί αποδείχτηκε πάντως ότι η δική σας πολιτική αριστείας ήταν ψεύτικη και πάτε να τα ρίξετε και στον ΣΥΡΙΖΑ.. Σε κάθε περίπτωση όμως ήταν ψεύτικη η δική σας πολιτική περί αριστείας.

Επειδή όμως συζητάμε για τον Ε.Φ.Ε.Τ., εγώ θέλω να παραμείνουμε στον Ε.Φ.Ε.Τ. και σε αυτά τα θέματα του ελέγχου, αν θα παραμείνει στον Ε.Φ.Ε.Τ. ο έλεγχος και πώς θα είναι νομικά καλυμμένοι και έχουν τη δυνατότητα οι υπάλληλοι να κάνουν ελέγχους με τις μετακινήσεις και στην περιφερειακή διάρθρωση. Αυτό νομίζω ότι αφορά τη σημερινή συζήτηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε. Κυρίες και κύριοι συνάδελφοι, ήθελα να φύγω, αλλά είναι γαργαλιστική πάντοτε μια συζήτηση για τον τρόπο, τις διαδικασίες και τα κριτήρια επιλογής των προσώπων που ηγούνται δημόσιων οργανισμών. Μια συζήτηση που οδηγεί τελικά στο προπατορικό αμάρτημα της πολιτικής και δεν τιμά κανέναν με τα δείγματα που έχουμε δει και από την προηγούμενη διακυβέρνηση. Αν θα θέλαμε να κάνουμε ένα θετικό βήμα, θα ήταν όλες οι πολιτικές δυνάμεις να συμφωνήσουμε ότι θα βάλουμε αυστηρά κριτήρια, θα τα ενδυναμώσουμε και με συνταγματικό περίβλημα αν θέλετε, προκειμένου να προχωρήσουμε από δω και πέρα μπροστά χωρίς να υπάρχουν ερωτηματικά ή σκιές για τις επιλογές προσώπων. Νομίζω όμως ότι στη συγκεκριμένη συζήτηση αδικούμε τα πρόσωπα, διότι αν δει κανείς τα βιογραφικά νομίζω ότι επαξίως προτείνονται για τις θέσεις που πιστεύω ότι σε λίγο θα αναλάβουν της ηγεσίας του Ε.Φ.Ε.Τ..

Έχουν όλα τα εχέγγυα, τις προϋποθέσεις, τις γνώσεις, τις δεξιότητες για να ανταποκριθούν επάξια στο ρόλο που θα τους εμπιστευθεί η πολιτική ηγεσία του Υπουργείου Αγροτικής Ανάπτυξης και Τροφίμων.

Με αφορμή τα όσα ελέχθησαν νωρίτερα για τις ελληνοποιήσεις και τους ελέγχους, ήθελα να κάνω κάποια σχόλια. Ομολογώ, ότι με αιφνιδίασε η τοποθέτηση του κ. Αποστόλου, ο οποίος υπονόησε προφανώς, ότι είναι ένα φυσικό φαινόμενο η κατάρρευση των τιμών στο αιγοπρόβειο γάλα, που συνέβη στην περίοδο της προηγούμενης διακυβέρνησης ΣΥΡΙΖΑ. Θυμίζω, ότι στην περίοδο της διακυβέρνησης Σαμαρά - Βενιζέλου, όταν βρέθηκα και εγώ στο Υπουργείο Αγροτικής Ανάπτυξης, η τιμή παραγωγού στο πρόβειο γάλα δεν είχε πέσει κάτω από 1 ευρώ.

Την προηγούμενη περίοδο φτάσαμε και στα 70 λεπτά, είχαμε μια μείωση φοβερή, της τάξης του 30%, την οποία θεωρούν αδικαιολόγητη οι ίδιοι οι παραγωγοί, οι αιγοπροβατοτρόφοι, οι κτηνοτρόφοι μας, γιατί δεν έχουμε αύξηση της παραγωγής, όπως οι ίδιοι λένε. Υπάρχουν σοβαρά ερωτηματικά για τα ισοζύγια γάλακτος, εάν γίνονται και εάν ανταποκρίνονται στα πραγματικά δεδομένα.

Άρα λοιπόν, δύο τινά συμβαίνουν ή έχουμε αθρόες εισαγωγές και βαφτίσια γάλακτος, όπως καταγγέλλουν οι αιγοπροβατοτρόφοι ή έχουμε λειτουργία καρτέλ μεταξύ των γαλακτοβιομηχανιών, των τυροκομείων, που ουσιαστικά καθοδηγούν τις τιμές παραγωγού. Επ’ αυτού, λοιπόν, θα πρέπει να υπάρχει σημαντικός έλεγχος, επ’ αυτού θα ήθελα να ακούσω συγκεκριμένο πλάνο από τον ΕΦΕΤ, αν όχι σήμερα, σε μια επόμενη συνεδρίαση, αλλά επειδή εμπλέκονται ελεγκτικοί μηχανισμοί, εκεί πολλές φορές υπάρχει ένα ζήτημα αλληλοεπικαλύψεων. Εθίγη και από άλλους συναδέλφους, νωρίτερα.

Πάντως, υπάρχει πραγματικά ένα ζήτημα ελληνοποιήσεων και στο γάλα και στο κρέας και αυτό δεν αφορά μόνο τον παραγωγό, στον οποίο συμπιέζουν με αυτόν τον τρόπο την τιμή, αλλά είναι και ένα ζήτημα εξαπάτησης του καταναλωτή. Ένα τυρί είναι ουσιαστικά λευκό τυρί, αν παράγεται από αγελαδινό γάλα. Δεν είναι φέτα σε κάθε περίπτωση, εάν παράγεται από εισαγόμενο αιγοπρόβειο γάλα, γιατί το ΠΟΠ προϊόν που λέγεται φέτα, έχει συγκεκριμένες προδιαγραφές, μία εκ των οποίων είναι το γάλα να είναι από ζώα που ζουν στη χώρα μας και ανήκουν σε ελληνικές φυλές.

Επ’ αυτών θα ήθελα να ακούσω περισσότερα. Αν είναι σήμερα σε θέση οι δύο προτεινόμενοι για τον ΕΦΕΤ, αλλιώς σε μία επόμενη συνεδρίαση. Νομίζω, ότι αξίζει τον κόπο να γίνει μια ειδική συνεδρίαση για το θέμα, γιατί είναι ένα ζήτημα που αφορά δεκάδες χιλιάδες αιγοπροβατοτρόφους, αλλά αφορά και το σύνολο της ελληνικής κοινωνίας, όλους τους καταναλωτές, γιατί υπόκεινται εξαπάτηση από κάποιους που κερδοσκοπούν σε βάρος των παραγωγών και των καταναλωτών.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ο κ. Υπουργός θα πάρει την πρωτοβουλία, να γίνει αυτή η ενημέρωση. Το λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ**: Ο κ. Χαρακόπουλος αναφέρθηκε, ότι επί θητείας μου μειώθηκαν οι τιμές του αιγοπρόβειου γάλακτος. Ξέχασε να πει, ότι το Φεβρουάριο 2017 καταργήθηκαν σε όλη την Ευρώπη οι ποσοστώσεις γάλακτος. Αυτό σήμαινε, ότι ταυτόχρονα μπήκαν μέσα στην αγορά της Ευρώπης εκατομμύρια τόνοι γάλα, ιδιαίτερα προερχόμενες από Γαλλία ή από άλλες βόρειες χώρες που έχουν ανεπτυγμένη κτηνοτροφία. Το αγελαδινό γάλα, όταν μπαίνει μέσα στην κατανάλωση ένα γάλα φθηνό, αντιλαμβάνεστε τι επιπτώσεις θα υπάρξουν και στο αιγοπρόβειο γάλα και στο διπλανό γάλα.

Δεύτερον. Όσον αφορά ιδιαίτερα το αιγοπρόβειο γάλα, ανά 2-3-4 χρόνια παρατηρείται αυτό το ανέβασμα - κατέβασμα της τιμής. Στην προκειμένη περίπτωση, λοιπόν, αυτό που είναι ξεκάθαρο, είναι ό,τι μιλάμε για την προστασία συγκεκριμένου προϊόντος της φέτας. Μόνο σε αυτό, επιβάλλεται η χρησιμοποίηση αιγοπρόβειου γάλακτος ελληνικού. Από εκεί και πέρα, λοιπόν, όταν τα στοιχεία δείχνουν, ότι το γάλα που καταχωρείται ως Ελληνικό αιγοπρόβειο, είναι υπέρ αρκετό για την ποσότητα φέτας που παράγεται στη χώρα, δεν σημαίνει, ότι δεν υπάρχουν απόπειρες ελληνοποίησης ή και πραγματικά, ελληνοποιήσεις στο αιγοπρόβειο γάλα. Όμως, τουλάχιστον όσον αφορά το κομμάτι του ελέγχου των ποσοτήτων, είναι αυτό. Τώρα, για το άλλο που είπε, το αν έρχεται αιγοπρόβειο γάλα απ’ έξω, να εξετάσουμε αν είναι αυτό εισαγόμενο ή αν είναι αιγοπρόβειο γάλα Ελληνικό. Ο μόνος τρόπος που υπάρχει, είναι να μπούμε είναι στην ιχνηλάτηση της φέτας. Αυτό και πάλι το επαναλαμβάνω, είναι άκρως επικίνδυνο.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κατανοητό. Παρακαλώ κ. Χαρακόπουλε.

 **ΜΑΞΙΜΟΣ ΧΑΡΑΚΟΠΟΥΛΟΣ**: Μια διευκρίνιση για αυτούς που παρακολουθούν και δεν είναι γνώστες του ζητήματος. Κ. Πρόεδρε θέλω να πω, ότι είναι άλλο το αγελαδινό γάλα στο οποίο καταργήθηκαν πράγματι οι ποσοστώσεις που υπήρχαν σε επίπεδο Ε.Ε. και άλλο το αιγοπρόβειο. Στο αιγοπρόβειο, δεν υπήρχε πλαφόν παραγωγής, ύψος. Το αγελαδινό, πράγματι με την κατάργηση του πλαφόν, μπορεί να διακινείται γάλα και στην ενδοχώρα. Άλλωστε, επί των ημερών του ΣΥΡΙΖΑ, οι 7 ημέρες τις οποίες είχε πάει το φρέσκο γάλα από 5 που ήταν κατά την περίοδο της δικής μας διακυβέρνησης και θυμόσαστε, ότι αποτέλεσε αφορμή και τις δικής μου παραίτησης από τη θέση του αναπληρωτή Υπουργού η επαύξηση από τις 5 στις 7 ημέρες. Επί των ημερών του ΣΥΡΙΖΑ, είχαμε την πλήρη απελευθέρωση και είχαμε το μοναδικό παράδοξο φαινόμενο, φρέσκο γάλα αορίστου διαρκείας. Ότι θέλει η γαλακτοβιομηχανία κάνει για το φρέσκο αγελαδινό γάλα. Άλλο όμως το αγελαδινό και άλλο το αιγοπρόβειο γάλα. Η φέτα, παράγεται από αιγοπρόβειο γάλα. Από αγελαδινό, δεν είναι φέτα, είναι λευκό τυρί. Μη τα μπερδεύουμε αυτά τα πράγματα. Άρα λοιπόν, δύο τινά συμβαίνουν. Ή έχουμε υπερπαραγωγή αιγοπροβείου γάλακτος, που δεν προκύπτει με αυτή την ενημέρωση που έχουμε από τους αιγοπροβατοτρόφους, αντίθετος λένε, ότι αναγκάζονται να σφάζουν τα κοπάδια τους ή έχουμε λειτουργία καρτέλ. Δύο τινά υπάρχουν, ένα απ’ αυτά τα δύο συμβαίνουν. Αν κατά τη γνώμη του κ. Αποστόλου, έχουμε υπερπαραγωγή και αυτή ρίχνει τις τιμές, είναι μία ιδανική κατάσταση στην οποία δεν ξέρω αν συμμερίζεται κανείς.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κ. Λογιάδη, παρακαλώ.

 **ΓΕΩΡΓΙΟΣ ΛΟΓΙΑΔΗΣ:** Μια ερώτηση απλή προς τον κ. Υπουργό. Προτίθεστε να προσλάβετε και άλλα άτομα στον ΕΦΕΤ;

Διότι, είναι υποστελεχομένα κάτω στην Κρήτη, στο Ηράκλειο, κάνουν τεράστια δουλειά και το καλοκαίρι με πάρα πολύ κόσμο, τουρισμό. Διότι, πέρα από τον πολιτισμό, αυτό που μας ξεχωρίζει είναι η διατροφή μας.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Υπουργέ, έχετε τον λόγο.

 **ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Η συζήτηση άνοιξε προφανώς, ήταν σε έναν βαθμό αναμενόμενο αυτό. Θέλω, να κρατήσω ως θετικό της παρούσης συζητήσεως, δύο πράγματα. Όχι μόνο, αλλά κυρίως δύο. Το πρώτο κ. Πρόεδρε,, το ενδιαφέρον της Επιτροπής σας, έτσι όπως εκφράστηκε από αριθμό βουλευτών, αλλά νομίζω και διερμηνεύτηκε από εσάς, προκειμένου να οργανωθεί μια συζήτηση για τα θέματα του ΕΦΕΤ. Επομένως, εμείς θα επανέλθουμε με αίτημα δικό μας προς εσάς, όποτε κρίνεται να προσδιορίσετε να οργανώσουμε αυτή τη συζήτηση.

 Το δεύτερο το οποίο κρατάω ως θετικό, είναι, ότι νομίζω στη συντριπτική πλειοψηφία δεν άκουσα κριτικές παρατηρήσεις για τις προτάσεις τις οποίες κάνουμε, τις συγκεκριμένες. Άρα, αυτό επίσης το κρατώ ως θετικό της παρούσης συζητήσεως. Ότι τα δύο πρόσωπα που προτείνουμε για την ηγεσία του ΕΦΕΤ, είναι πρόσωπα, τα οποία φαίνεται, ότι δεν έχει να τους προσάψει αν θέλετε κάτι κάποιος κάτι ειδικό και αναγνωρίζεται αντιθέτως η θητεία τους, η πορεία τους και η ακαδημαϊκή τους συγκρότηση.

Τώρα, θέλετε να τελειώσουμε κάποια στιγμή με αυτή τη φοβερή υποκρισία για τα θέματα του διορισμού; Το λέω ειδικά από την πλευρά του ΣΥΡΙΖΑ. Δεν σας αρέσει η διαδικασία; Γιατί δεν την αλλάξατε 4,5 χρόνια; Εγώ, διορίζω τώρα με τη διαδικασία που έχετε αφήσει εσείς. Δεν λέω, ότι την βάλατε εσείς. Την βρήκατε εσείς και την αφήσατε. Και εγώ, διορίζω με αυτή τη διαδικασία. Θα σταματήσουμε τώρα αυτό το πράγμα; Γιατί είναι ανέκδοτο. Είναι, μη σοβαρό. Είχατε, 4,5 χρόνια. Άμα δεν σας άρεσε η διαδικασία, γιατί δεν την αλλάξετε;

Δεύτερον, να πάμε στην ουσία; Ερώτηση. Έχει, σε ορισμένες περιπτώσεις, πολιτικά χαρακτηριστικά και πολιτική σημασία η τοποθέτηση αυτών των προσώπων, ή κάνουν μια αξιολογικά ουδέτερη δουλειά και επομένως, δεν έχουν σημασία οι αντιλήψεις τους; Για να το λύσουμε και αυτό. Επιτρέψτε μου, λέτε εσείς, στον ΕΦΕΤ δεν έχει; Τις προσεγγίσεις, για παράδειγμα, του αν θα αναγράφονται ενδείξεις στο γάλα ή δεν θα αναγράφονται, τις προσεγγίσεις και τις προτεραιοποιήσεις για τα θέματα των υλοποιήσεων, τον τρόπο με τον οποίο θα βάλεις τις διατάξεις για τα τρόφιμα,, ή θα βάλεις διατάξεις αύριο και προϋποθέσεις για την κάνναβη, αυτά σας φαίνονται όλα αξιολογικά ουδέτερα; Σας λέω ότι δεν είναι. Όλα αυτά, έχουν πολιτικές φορτίσεις μέσα τους.

**ΚΡΙΤΩΝ – ΗΛΙΑΣ ΑΡΣΕΝΗΣ:** Όμως, στην Ε.Ε. είναι.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Η Ε.Ε., σας φαίνεται εσάς αξιολογικά ουδέτερη; Δηλαδή, μου λέτε, στον ΕΛΓΑ, που εγώ θα συζητήσω για τα θέματα της εμπλοκής της ιδιωτικής ασφάλισης, ο εξαίρετος, εγώ θα πω, με τον οποίο είχα αρίστη συνεργασία στο τετράμηνο, κ. Κουρεμπές, θα υπηρετούσε την πολιτική της κυβέρνησης στο θέμα αυτό. Αυτό δεν γίνεται. Να είμαστε επιτέλους σοβαροί σε αυτά που λέμε. Ακούω το εξής, κριτική για το θέμα της αριστείας. Βεβαίως. Εμείς τι είπαμε; Να μας κάνετε κριτική, για το αν δεν σας αρέσουν οι συγκεκριμένοι ως προς τα προσόντα τους. Εμείς, δεν σας είπαμε ότι είναι πολιτικά ουδέτεροι, ότι κάναμε κλήρωση για να τους βρούμε, λέμε, είναι ικανά στελέχη, έχουν ποιότητα, έχουν ικανότητες διοικητικές; Καθηγητής πανεπιστημίου σε διοικητικές θέσεις ο ένας, έχοντας υπηρετήσει στον ΕΦΕΤ, με λαμπρές σπουδές, ο άλλος, ο οποίος είναι στέλεχος του Υπουργείου Αγροτικής Ανάπτυξης, έχετε να μας κάνετε κριτική γι' αυτό; Αν έχετε να μας κάνετε κριτική για αυτό, γι' αυτό να ακούσουμε κριτική. Όταν λέμε αριστεία, εμείς, δεν εννοούμε, ότι θα πάμε να διορίζουμε τα στελέχη του ΣΥ.ΡΙΖ.Α., δεν το είπαμε ποτέ αυτό. Δεν λέμε, ότι θα βάλουμε ανθρώπους οι οποίοι θα αντιμάχονται, ή δεν θα συμφωνούν με τις πολιτικές πού θέλουμε να ακολουθήσουμε τους οργανισμούς.

Άρα, λοιπόν, μπορούμε να σταματήσουμε μια βαθιά υποκριτική συζήτηση, η οποία προσβάλλει, με συγχωρείτε πολύ, τη νοημοσύνη των πολιτών. Γιατί οι πολίτες καταλαβαίνουν, πολύ καλά, και το τι έκανε η προηγούμενη κυβέρνηση και το τι κάνει η παρούσα και την αναγκαιότητα σε πολλά σημεία αυτών των τοποθετήσεων. Ας το κλείσουμε αυτό. Με συγχωρείτε, κύριε Πρόεδρε, να ακούω από τον κ. Ζαχαριάδη, να μου λέει, για την ιδιαιτερότητα των τοποθετήσεων του ΣΥ.ΡΙΖ.Α.., εντάξει, έλεος.

Επιτρέψτε μου, να πω δύο κουβέντες για ορισμένα θέματα που ετέθησαν. Πρώτον, αυτό το οποίο λέμε ελληνοποιήσεις, άκουσα κάτι, στο οποίο, θεωρώ, ότι πρέπει να δοθεί διευκρίνιση, για να μην υπάρχουν παρανοήσεις νομικές. Η ελληνοποίηση, με ρώτησε κάποιος, εάν καλύπτει τα πάντα, αν έχουμε ορίσει τι είναι ελληνοποίηση, εάν έχουμε σαφή ορισμό. Τέσσερα πράγματα πρέπει να πει κανείς εδώ για αυτή τη διαδικασία. Τι είναι η ελληνοποίηση; Πρώτον, δεν είναι κάθε εισαγωγή προϊόντος στην Ελλάδα ελληνοποίηση. Εισάγονται προϊόντα στην Ελλάδα, εισάγονται νομίμως προϊόντα στην Ελλάδα, αρκεί να πωλούνται ως τέτοια που εισάγονται. Εάν, λοιπόν, εισάγεται αιγυπτιακή πατάτα, πρέπει να πωλείται ως αιγυπτιακή πατάτα. Η ελληνοποίηση είναι όταν κάτι εισάγεται ως αιγυπτιακή πατάτα και εν συνεχεία, πωλείται ως πατάτα Νευροκοπίου. Είναι αδίκημα αυτό, με τις υφιστάμενες διατάξεις; Μάλιστα. Ακόμα και αν δεν έχω ΠΟΠ, είναι αδίκημα αυτό. Τι αδίκημα είναι; Είναι παραπλάνηση του καταναλωτικού κοινού, είναι αδίκημα αυτό.

**ΣΤΑΥΡΟΣ ΑΡΑΧΩΒΙΤΗΣ:** Και φορολογική παράβαση είναι.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Και φορολογική παράβαση είναι. Εγώ, αφήνω το φορολογικό, μιλώ τώρα για το κομμάτι της προστασίας των αγροτικών προϊόντων και όχι της φοροδιαφυγής, που ενδεχομένως τελεί κάποιος. Άρα, λοιπόν, κάθε ελληνοποίηση είναι παράνομη. Υπάρχει και άλλη παρανομία, που τελεί κάποιος, όταν π.χ., εκτός από ελληνοποίηση, κάνει και Π.Ο.Π.; Μάλιστα. Κάνει παραβίαση της ξεχωριστής νομοθεσίας Π.Ο.Π.. Κάνει και άλλο αδίκημα; Ναι. Κατά τη γνώμη μου, κάνει και άλλο αδίκημα. Κάνει αδίκημα αθέμιτου ανταγωνισμού. Διότι, όταν κάποιος φτιάχνει τη φέτα έτσι όπως πρέπει και όταν κάποιος άλλος δεν την φτιάχνει όπως πρέπει, αλλά την πουλάει ως «φέτα», τότε, στην πραγματικότητα, κάνει και αθέμιτο ανταγωνισμό.

Εκεί έχουμε να κάνουμε με νομοθετική παρέμβαση, όμως. Και θα σας πω, κυρίως σε τι: Με βάση το νόμο 146 του 2014, τα αδικήματα του αθέμιτου ανταγωνισμού διώκονται μόνο κατ’ έγκληση. Ενώ, θεωρώ ότι, ειδικά στην προστασία του Π.Ο.Π., πρέπει να τα μετατρέψουμε σε αυτεπαγγέλτως διωκόμενα. Άρα, αυτό είναι μια νομοθετική παρέμβαση, που πρέπει να κάνουμε.

Κάνει και άλλο αδίκημα αυτός που το κάνει αυτό; Ενδεχομένως. Διότι, όταν π.χ. θέλει να πουλήσει extra virgin – παρθένο- ελαιόλαδο, το οποίο, όμως, κάνει πρόσμιξη με υποδεέστερο έλαιο, τότε κάνει και νοθεία. Άρα, εδώ, έχουμε υποβάθμιση του προϊόντος. Εδώ, έχουμε αγορανομικό αδίκημα, 31 παράγραφος 4. Άρα, λοιπόν, είναι ένα πλέγμα διατάξεων, που προστατεύει αυτήν την ιστορία.

Έχουν ενεργοποιηθεί, επαρκώς, οι διατάξεις αυτές στη διαδικασία κινήσεως ποινικής διώξεως; Σε αυτό, λοιπόν, εδώ, πρέπει, πράγματι, να προχωρήσουμε στην τυποποίηση της ποινικής δίωξης. Και αυτό είναι μια δουλειά, που έχουμε να κάνουμε με τον Ε.Φ.Ε.Τ.. Είναι επαρκές το κυρωτικό πλαίσιο;

Απαντώ. Κατά τη γνώμη μου, πρέπει να βαρύνει. Το έχω πει. Πρέπει να επαυξήσουμε.

Αλλά, γυρνώ σε μια προηγούμενη συζήτησή μου. Έχω δικηγορήσει, περίπου 15 έως 20 χρόνια, ως αγορανομικός δικηγόρος. Όταν ξεκίνησα να δικηγορώ, τότε, είχαμε δύο Αγορανομικά Τριμελή που δίκαζαν, γεμάτα, μόνο αγορανομικά αδικήματα, Τριμελή Πλημμελειοδικεία, έναν Εισαγγελέα Αγορανομίας στην Αθήνα και έναν Εισαγγελέα Αγορανομίας στη Θεσσαλονίκη, που ασχολούνταν μόνο με τα ζητήματα αυτά.

Υπάρχει, από το 1990 και εντεύθεν, μια αλλαγή πλεύσης. Όχι μόνο στην Ελλάδα, αλλά και στην Ευρώπη. Μια κατεύθυνση αποποινικοποίησης και διοικητικοποίησης του Αγορανομικού Δικαίου. Με δύο λόγια, έγινε μια επιλογή, στα πλαίσια της Ε.Ε., ότι αυτές οι διατάξεις περισσότερο να τιμωρούνται με διοικητικά πρόστιμα και κυρώσεις και λιγότερο με την ποινική διαδικασία. Και επίσης, να υπάρχει η διαδικασία της λεγόμενης αυτοσυμμόρφωσης, αυτοελέγχου και αυτοσυμμόρφωσης.

Αυτά που σας λέω, περιλαμβάνονται σε Οδηγίες. Τι είναι αυτό; Ότι εντοπίζεις το πρόβλημα που υπάρχει κάπου μέσα στην παραγωγική διαδικασία και παρεμβαίνει, ζητώντας, στην πραγματικότητα, από τον παραβάτη να συμμορφωθεί και να φτιάξει τη διαδικασία, προτού πας σε κύρωση. Άρα, υπάρχει ένας μηχανισμός συστάσεως -προειδοποιήσεως να τον πω-, για να συμμορφωθεί.

Τώρα, θέλω να είμαι σαφής σε κάτι. Όλα τα αδικήματα δεν είναι τα ίδια. Τι εννοώ εδώ. Άλλο είναι ένα ζήτημα ενός παραγωγικού προβλήματος, το οποίο, για παράδειγμα, δημιουργεί ένα πρόβλημα, που μπορεί να είναι και ένα σοβαρό πρόβλημα αλλοιώσεων τροφίμων. Να πω ένα παράδειγμα: ευρωτιάσεις στο γιαούρτι, μούχλες. Μπορεί να υπάρξει πρόβλημα στην παραγωγική διαδικασία και εκεί που έχεις ένα συγκεκριμένο χρόνο λήξεως, αυτό να οδηγεί σε εμφάνιση ευρωτιάσεων. Είναι παράβαση, διότι το τρόφιμο, προφανώς, δεν είναι κανονικό και δεν μπορεί να φαγωθεί, να πάει στην κατανάλωση. Όμως, εκεί, αυτό μπορεί να οφείλεται σε κάποια αμελή διαδικασία, την οποία θα πρέπει να διορθώσει η συγκεκριμένη παραγωγή.

Αυτό, όμως, δεν μπορεί να ισχύει στην παραβίαση του Π.Ο.Π.. Όταν κάποιος, για παράδειγμα, φτιάχνει φέτα από αγελαδινό γάλα, δεν του ξέφυγε, - για να συνεννοούμαστε. Όταν κάποιος φτιάχνει φέτα με ρουμανικό γάλα, δεν του ξέφυγε, δεν το έκανε κατά λάθος. Δεν τα ανακάτεψε τα γάλατα, γιατί τα μπέρδεψε, έτσι; Άρα, εδώ, έχουμε μια παραβίαση από πρόθεση, για την οποία πρέπει να έχουμε μια διαφορετική μεταχείριση. Μπορεί σε μία ένδειξη – ο Κώδικας Τροφίμων και Ποτών λέει τι πρέπει να γράφουν στις ετικέτες - να ξεφύγει μία αναγραφή, να μην είναι σωστή, θα του κάνεις μία σύσταση για να την κάνει σωστή, όμως, στην πρόσμιξη ελαιολάδου με κατώτερα λάδια αυτό δεν του ξέφυγε.

Άρα, λοιπόν, έχουμε αδικήματα που τελούνται με πρόθεση, με αμέλεια και αδικήματα που πρέπει να τα μεταχειριστούμε διαφορετικά και αυτό φτιάχνει ένα κανονιστικό πλέγμα, με το οποίο έρχεται να εφαρμόσει ο ΕΦΕΤ, ενισχύοντας την ασφάλεια τροφίμων, ενισχύοντας την προστασία του καταναλωτή, ενισχύοντας το γεγονός ότι ο καταναλωτής δεν μπορεί να εξαπατάται.

Υπάρχουν πολλά θέματα, αν θέλουμε να μιλήσουμε για τις ελληνοποιήσεις. Οι ελληνοποιήσεις στο γάλα είναι ένα θέμα. Μόνο εκεί έχουμε θέματα ελληνοποιήσεων; Δεν έχουμε στο μέλι, στο κρέας; Δεν έχουμε σε σειρά προϊόντων θέματα ελληνοποιήσεων; Άρα, λοιπόν, εδώ ανοίγει ευρύτερη συζήτηση, η οποία λέει «πρέπει να ενισχύσουμε τους ελεγκτικούς μηχανισμούς». Υπάρχει, πράγματι, ένα θέμα, που το συζητούσαμε χθες με τον ΕΛΓΟ, αλλά και με τον ΕΦΕΤ, ζητάμε ενίσχυση των ελεγκτικών μηχανισμών. Όταν π.χ. έχουμε 17 ελεγκτές και είναι προφανές ότι αυτό δημιουργεί πάρα πολύ μεγάλη πίεση. Θεωρώ ότι είναι από τα ζητήματα που πρέπει να αντιμετωπίσει η Κυβέρνηση. Δηλαδή, τι; Και για να είμαστε συνεννοημένοι σε αυτή την κατάσταση το παραλάβαμε, δεν αποδίδω εδώ προθέσεις, δεν θεωρώ ότι είχε κανείς κακή πρόθεση ως προς αυτό, αλλά αυτή είναι η κατάσταση έτσι όπως την παραλαμβάνουμε. γιατί το μνημόνιο κ.λπ. αλλά αυτή είναι η πραγματικότητα.

Επίσης, έχω κατεπανάληψη πει ότι εδώ υπάρχει και ένα θέμα που πρέπει να συζητήσουμε, διότι υπάρχει και η πλευρά της βιομηχανίας και της μεταποίησης, που έρχονται και σου λένε «μας παίρνετε ένα συγκεκριμένο ποσοστό, το οποίο υποτίθεται ότι είναι ανταποδοτικό για να διενεργείται ελέγχους, προκειμένου να προστατεύετε την ελληνική παραγωγή». Αυτό, λοιπόν, το ζήτημα της ανταποδοτικότητας σε αυτό το τέλος είναι ένα από τα ζητήματα που πρέπει να εξετάσουμε, διότι ή πρέπει αυτό, πράγματι, ι να ενεργοποιηθεί και να δούμε τι κάνει, ώστε να παράγει πραγματικούς ελέγχους με πραγματικό διοικητικό κόστος και εύλογο, όχι θεωρητικό, διοικητικό βάρος ή εν πάση περιπτώσει, πρέπει να βρούμε έναν τρόπο με τον οποίο πρέπει να ενισχύσουμε τους ελέγχους στην αγορά.

Σας έκανα την εισαγωγή για να σας πω το εξής: Ότι από την εποχή εκείνη του 90 που η Αγορανομία ήταν στον δρόμο και έγραφε μέχρι τη σημερινή εποχή, προφανώς, έχουμε μία μεταβολή του μοντέλου, αλλά αυτή η μεταβολή πρέπει να αξιολογήσουμε το πως θα ενισχυθεί αποτελεσματικά. Νομίζω ότι ειρωνικά είπε ο συνάδελφος που απήλθε του ΣΥΡΙΣΑ, ο κ. Γιαννούλης, «και τι να κάνουμε, να επιβάλλουμε ποινή εκεί επιτόπου;». Να σας πω την αλήθεια, εμένα δεν θα με ενοχλούσε το να μπορούμε την ώρα που πιάνουμε τον παραβάτη να του επιβάλουμε το πρόστιμο εκεί επιτόπου. Θεωρώ, δηλαδή, ότι η αμεσότητα του διοικητικού προστίμου είναι καλό πράγμα. Δεν ξέρω για ποιο λόγο το είπε, φαντάζομαι ότι εννοούσε κάτι άλλο. Ως προς το θέμα της αποτελεσματικότητας και της αμεσότητας της διοικητικής ποινής, νομίζω ότι το να μπορεί να επιβάλλεται το πρόστιμο με αυτό τον τρόπο είναι καλό.

Επίσης, θα σας πω ότι επειδή εμένα ο στόχος μου σε ορισμένα αδικήματα, ειδικά σε σχέση με τις ελληνοποιήσεις, είναι η αξιοποίηση του ποινικού οπλοστασίου και επειδή δεν θεωρώ, κύριε Πρόεδρε, ότι αυτά τελούνται κατά λάθος, αλλά τελούνται εκ προθέσεως και με δόλο. Το να υπάρξει εδώ ποινική τιμωρία δεν είναι κακό πράγμα είναι καλό. Πως;

Σε ότι αφορά στη δημοσιοποίηση των στοιχείων με σεβασμό σε αυτό, το οποίο, λέγεται προσωπικά δεδομένα και ειδικά για τα θέματα των διώξεων, θεωρώ ότι πρέπει να γίνει μία στάθμιση εδώ από πλευράς Δημοσίου συμφέροντος. Πρέπει να την κάνουμε, θέλει περισσότερη νομική δουλειά. Σας λέω, ότι καταρχήν, είναι κάτι το οποίο θα εξετάσουμε, εφόσον οι περιστάσεις και νομικά αυτό μας το επιτρέπουν. Τι δηλαδή; Η δημοσιοποίηση των στοιχείων των παραβατών, γιατί αυτός κάνει κάτι το οποίο, είναι, ότι παραβιάζει το Π.Ο.Π., κάνει αθέμιτο ανταγωνισμό και κοροϊδεύει τους καταναλωτές. Δεν είναι καλό πράγμα αυτό. Όλη αυτή η συμπεριφορά έχει έντονη ηθικό-κοινωνική απαξία.

Άρα, λοιπόν, για εμένα η δημοσιοποίηση αυτών των στοιχείων, μπορεί να έχει ενδιαφέρον από την πλευρά της προστασίας του καταναλωτή. Διότι ο καταναλωτής, οφείλει να γνωρίζει ποιος είναι εκείνος ο οποίος στην πραγματικότητα του πουλάει πράγματα, για τα οποία λέει ψέματα και τον κοροϊδεύει και θεωρώ ότι αποτελεσματική προστασία, είναι, η δημοσιοποίηση των στοιχείων.

Άρα, λοιπόν, γίνεται για τη συμμόρφωση αλλά, κακά τα ψέματα, εδώ είναι και ένα πράγμα, το οποίο έχει ξεφύγει.

Σας είπα πολλά πράγματα, κυρίως για τις ελληνοποιήσεις. Εγώ θα σας πω ό,τι υπάρχουν και αρκετά περισσότερα πράγματα, τα οποία έχουμε να κάνουμε και τα οποία αφορούν τις προδιαγραφές των τροφίμων και αφορούν και άλλα.

Ο κ. Απόστολου, έθεσε ένα θέμα κατά τη γνώμη μου, άκαιρο, γιατί αυτά τα ζητήματα έχουν λυθεί. Επομένως, ο Ε.Φ.Ε.Τ. είναι στο Υπουργείο Αγροτικής Ανάπτυξης και Τροφίμων και δεν υπάρχει αυτή τη στιγμή δημόσια συζήτηση ως προς αυτό, εκτός και εάν την ανοίγετε εσείς; Εμείς, δεν την ανοίγουμε αυτή τη συζήτηση εν πάση περιπτώσει. Άρα, λοιπόν, αυτό είναι ένα ζήτημα που έχει λυθεί, έχει τελειώσει.

Θα πρέπει να σας πω, όμως, το εξής. Η αλήθεια είναι, -γιατί είναι κάτι που ανέφερε ο κ. Δραγασάκης, είναι ότι όχι και τόσο στο κομμάτι του παρά-εμπορίου, αλλά- ότι υπάρχει και σειρά ρυθμιστικών θεμάτων, τα οποία είναι διυπουργικά, κυρίως στο τρόφιμο. Στα θέματα δημόσιας υγείας, έχει εμπλοκή και πρέπει να ακούγεται και το Υπουργείο Υγείας σ’ αυτό. Στα ζητήματα, π.χ. των προδιαγραφών των τροφίμων, ποιος βάζει τις προδιαγραφές στα τρόφιμα; Το Ανώτατο Χημικό Συμβούλιο βάζει τις προδιαγραφές των τροφίμων με τον Κώδικα Τροφίμων και Ποτών.

Σε ποιον υπάγεται το Ανώτατο Χημικό Συμβούλιο; Το Ανώτατο Χημικό Συμβούλιο υπάγεται στο Υπουργείο Ανάπτυξης, ήταν το παλιό Υπουργείο Εμπορίου. Τώρα είναι στο Υπουργείο Οικονομικών. Άρα, είναι εκεί, εμπλέκεται. Επίσης, εμπλέκεται σε ζητήματα ελέγχων το Γενικό Χημείο του Κράτους. Άρα, θέλω να σας πω τι; Ότι αυτό πράγματι είναι κάτι το οποίο έχει έναν διυπουργικό χαρακτήρα, χωρίς, όμως, την παραμικρή αμφιβολία ό,τι το επισπεύδον και καταρχήν και κατά αποκλειστικότητα εποπτεύον Υπουργείο για τον Ε.Φ.Ε.Τ., είναι το Υπουργείο Αγροτικής Ανάπτυξης και Τροφίμων.

Δεν υπάρχει συζήτηση ως προς αυτό, αλλά είναι τα ζητήματα των συνεργειών ανάμεσα στα Υπουργεία, προκειμένου να έχουμε το καλύτερο δυνατό αποτέλεσμα. Με πολλή χαρά στα υπόλοιπα και θα ήθελα και εγώ να ευχηθώ ό,τι είμαστε πολύ υπερήφανοι για τις επιλογές μας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ο κ. Βορίδης και εσείς κ. Πρόεδρε, είπατε, ότι είναι δεδομένη πλέον η τοποθέτηση του Ε.Φ.Ε.Τ. στο Υπουργείο Αγροτικής Ανάπτυξης και Τροφίμων. Εγώ θα ήθελα να ακούσω και από τον Πρόεδρο και από τον Αντιπρόεδρο, για να διασκεδαστούν ουσιαστικά όλες αυτές οι εντυπώσεις που με την πρόσφατη συνέντευξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν αποφασίζει ο Πρόεδρος και ο Αντιπρόεδρος, δεν έχουν αρμοδιότητα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Θα μας πει, αλλά νομοθετικές αρμοδιότητες δεν έχουν.

**ΕΥΑΓΓΕΛΟΣ ΑΠΟΣΤΟΛΟΥ:** Μην ανοίγετε και πάλι μια συζήτηση…

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αποδέχτηκε να υπηρετήσει τον θεσμό, προτεινόμενος από τον Υπουργό Αγροτικής Ανάπτυξης, τελεία και παύλα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Θα μας πει, αλλά νομοθετικές αρμοδιότητες δεν έχει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έτσι είναι η πολιτική απόφαση.

**ΕΥΑΓΓΕΛΟΣ ΑΠΟΣΤΟΛΟΥ:** Δεν είπα αυτό, είπα για απόψεις και ο Πρόεδρος πάντα εκφράζει και πολιτικές απόψεις. Εγώ, αυτό είπα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει κ. Αποστόλου, καταγράφηκε η ένστασή σας. Το λόγο έχει ο κ. Ζαμπέλας.

**ΑΝΤΩΝΙΟΣ ΖΑΜΠΕΛΑΣ (Προτεινόμενος για τη θέση του Προέδρου του Δ.Σ. του Ε.Φ.Ε.Τ.):** Θα έλεγα στον κ. Υπουργό, ότι, δυστυχώς, δεν έχω τέτοιου τύπου αρμοδιότητες, οπότε θα κάνω μια λίγο πολύ τοποθέτηση έκθεσης ιδεών. Πιστεύω ότι αυτό -είναι προσωπική άποψη προφανώς- το έχω πει και ο κ. Υπουργός το γνωρίζει και ο αείμνηστος Σιούφας, τον οποίο σεβόμουν πολύ από τότε που ήταν στο Υπουργείο Αγροτικής Ανάπτυξης, το ίδιο γνώριζε. Άρα, δεν αλλάζω απόψεις.

Οι απόψεις μου είναι δεδομένες και διαχρονικές. Επομένως, πρώτον είναι αυτό και είναι κάτι που θα ήθελα να το πω διαφορετικά. Ο πατέρας μου ήταν και αυτός Καθηγητής στο Γεωπονικό Πανεπιστήμιο στον τομέα των τροφίμων και κάποια στιγμή όταν ήμουν στο πατρικό μου, προ αμνημονεύτων τώρα χρόνων, βλέπω ένα χαρτί γραφομηχανής και λέω, τι είναι αυτό; Το διαβάζω, ήταν μια πρόσκληση της δεκαετίας του 1970 και κάτι, προφανώς και ήταν μετά τη χούντα, ήταν τότε Υπουργός Υγείας ο αείμνηστος Δοξιάδης, όπου συγκαλούσε μία Επιτροπή και ήταν μέλος προφανώς και ο πατέρας μου, η κυρία Τριχοπούλου και διάφοροι άλλοι Καθηγητές Πανεπιστημίου, δηλαδή, θα έλεγα ότι ήταν μια διακλαδική Επιτροπή.

Ο στόχος ήταν, να βρεθεί ένας τρόπος, για το πώς θα γινόταν πιο αποτελεσματικός ο έλεγχος στα τρόφιμα. Αυτή ήταν, λοιπόν, η Επιτροπή που δημιουργήθηκε τότε και νομίζω, ότι το ζητούμενο ως προς την αποτελεσματικότητα του μηχανισμού ισχύει και τώρα.

Εμένα η προσωπική μου άποψη είναι, ότι όσες περισσότερες συναρμοδιότητες υπάρχουν τόσο λιγότερο αποτελεσματικό είναι το επιθυμητό αποτέλεσμα.

Σε ποιο Υπουργείο θα μπορούσε να ανήκει; Όλα έχουν τα συν και τα πλην, δεν υπάρχει κάποιο -που θα μπορούσα- να πω, ότι είναι ιδανικό.

Το Υπουργείο Υγείας -όταν του είχα πει- ήταν υπό την έννοια, ότι υπάρχει Διεύθυνση Δημόσιας Υγείας στο Υπουργείο Υγείας, κάτι το οποίο δεν έχει το Υπουργείο Αγροτικής Ανάπτυξης.

Το Υπουργείο Αγροτικής Ανάπτυξης έχουμε τους παραγωγούς, οι οποίοι ελέγχονται και έχουμε και τον ελεγκτή, που είναι στο ίδιο Υπουργείο.

Το Υπουργείο Ανάπτυξης ήταν περισσότερο οικονομικό είχε τους καταναλωτές, αλλά δεν είχε τη δημόσια υγεία και την ασφάλεια, υπό την έννοια την οποία θεωρώ εγώ.

Το όραμά μου κατά κάποιον τρόπο θα ήταν, να υπήρχε ένας Οργανισμός, που να το έπαιρνε από την αρχή μέχρι το τέλος, από την πρωτογενή μέχρι και την υγεία του καταναλωτή -γιατί κάποια στιγμή- εμείς αυτό που παράγεται θα το καταναλώσουμε κιόλας. Δεν είναι θέμα μόνο ασφάλειας, είναι και θέμα υγείας. Άρα όλο αυτό το κομμάτι μπαίνει -κατά τη γνώμη μου- μέσα σε ένα Οργανισμό. Βέβαια, κάποιος μπορεί, να μου πει, ότι θα είναι τεράστιος και δυσκίνητος και ούτω καθ' εξής. Μπορεί να έχει και δίκιο και τηρουμένων των συνθηκών του Ελληνικού Δημοσίου, όντως θα έχει. Αυτό θεωρώ, ότι θα μπορούσε να ήταν κάτι, το οποίο θα το είχαμε όλοι στο μυαλό μας, δηλαδή, για το πόσο πιο αποτελεσματικό θα γίνει το σύστημα.

Τελικά, ένας πρέπει να εντέλει.

Το έζησα, όταν ήμουν στον Ε.Φ.Ε.Τ. λέγαμε εμείς κάτι, η Νομαρχία έλεγε κάτι άλλο, το Οικονομικών έλεγε ένα τρίτο -όταν είμαστε- στο Αγροτικής Ανάπτυξης, έλεγε ένα τέταρτο και δεν μπορούσε, να γίνει τίποτα. Και εμείς ως Ενιαίος Φορέας Ελέγχου Τροφίμων δεν μπορούσαμε, να πούμε σε οποιονδήποτε πέραν των δικών μας υπαλλήλων, πρέπει, να κάνεις αυτό. Νομίζω, ότι αυτό για μένα, είναι το ιδανικό.

Με στενοχώρησε, η κυρία Μανωλάκου, για να είμαι ειλικρινής. Ποτέ δεν έδρασα στη ζωή μου κομματικά. Να σας αναφέρω ένα παράδειγμα -πάλι από την θητεία μου στον ΕΦΕΤ- που ίσως σας κάνει να αισθανθείτε, ότι μπορεί να τον αδίκησα και λίγο. Κατά της διάρκεια της θητείας μου, όταν είχε πάει στο Αγροτικής Ανάπτυξης ο ΕΦΕΤ έγινε Αναπληρωτής Γενικός Διευθυντής με ανοιχτή διαδικασία, ένας άνθρωπος ο οποίος ήταν ΠΑ.ΣΟ.Κ., τον σέβονταν όλοι στον ΕΦΕΤ, τον σεβόμουν και εγώ και να μη σας πω, ότι τον είχα και σαν δεύτερο πατέρα μου.

Δεν θέλω να επεκταθώ με έχει καλύψει, ο κ. Βλάχος και ο κ. Υπουργός. Προφανώς, είναι και θέματα πολιτικής και εμείς καλούμαστε εδώ από τη μεριά μας, να την υλοποιήσουμε. Δεν δημιουργούμε πολιτική, ευχόμαστε απλώς κάποια στιγμή, να συνεισφέρουμε και να εκφράζουμε τις απόψεις μας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε κ. Ζαμπέλα.

Το λόγο έχει ο κ. Σταύρος Ζαννόπουλος.

**ΣΤΑΥΡΟΣ ΖΑΝΝΟΠΟΥΛΟΣ (Προτεινόμενος για τη θέση του Αντιπροέδρου του Δ.Σ. του Ε.Φ.Ε.Τ.):** Καταρχάς, θα ήθελα, να σας ευχαριστήσω όλους, που είστε σήμερα εδώ και να διαπιστώσω, ότι είναι πάρα πολύ θετικό το ενδιαφέρον σας για το θέμα των τροφίμων, διότι δεν είναι μόνο θέμα της δημόσιας υγείας, είναι η κύρια πηγή εσόδων για τη χώρα, καθότι είναι μηχανή των εξαγωγών μας τα τρόφιμα.

Καλύφθηκα από αυτά που είπαν οι προηγούμενοι, γι’ αυτό πάω απ’ ευθείας στα ερωτήματα.

Ρώτησε ο κ. Απόστολου την άποψή μου για το Υπουργείο που θα πρέπει να ανήκει ο ΕΦΕΤ.

Το Υπουργείο λέγεται Αγροτικής Ανάπτυξη της και Τροφίμων. Μέσα του βρίσκεται η αγροτική πολιτική για την πρωτογενή πολιτική, βρίσκεται η πολιτική για τη μεταποίηση και χρηματοδοτείται από το Πρόγραμμα Αγροτικής Ανάπτυξης, το οποίο αφορά και τον πρωτογενή και τη μεταποίηση. Οπότε, σε πάρα πολύ μεγάλο βαθμό, οι αρμοδιότητες του οργανισμού είναι κάτω από την αιγίδα του Υπουργείου Αγροτικής Ανάπτυξη της και Τροφίμων. Είναι μεγάλος ο τίτλος αλλά καλό είναι να το λέμε το «και τροφίμων», γιατί είναι αρμοδιότητα του Υπουργείου. Αυτό είναι κεντρική πολιτική της Κυβέρνησης. Οπότε, εκτιμώ ότι καλώς βρίσκεται σε αυτό το Υπουργείο.

Το θέμα των επικαλύψεων των αρμοδιοτήτων είναι πολύ σοβαρό, από αυτά που έχω δει εκτός οργανισμού. Εντός οργανισμού πρέπει να ενημερωθούμε για το θέμα και να το αντιμετωπίσουμε. Εάν θέλουμε να λειτουργήσουμε, όπως είπε ο κ. Υπουργός, άμεσα και αποτελεσματικά, πρέπει να είναι ξεκάθαρο που τελειώνουν οι αρμοδιότητες του ενός φορέα και πού αρχίζουν του άλλου.

Επίσης, πρέπει να δούμε όχι μόνο τον χαρακτήρα της επιβολής προστίμων αλλά πρέπει να επισημάνουμε προς την αγορά ότι εμείς υπάρχουμε για να είμαστε δίπλα στις επιχειρήσεις τις μικρές, στο τυροκομείο της επαρχίας, στη μεγάλη βιομηχανία και είμαστε αρωγοί αγορά. Ταυτόχρονα, όμως, προστατεύουμε και τη δημόσια υγεία και τον πολίτη. Αυτός είναι ο λόγος για τον οποίο πρέπει να είμαστε πολύ αυστηροί στην εφαρμογή της νομοθεσίας, γιατί μέσα από την εφαρμογή της νομοθεσίας προστατεύουμε όλο αυτό το φάσμα.

Το μόνο που θα προσθέσω σε όσα ειπώθηκαν από όλους τους Βουλευτές, τον Υπουργό και τον κ. Ζαμπέλα, είναι ότι υπάρχει ένα νέο φαινόμενο που πρέπει να αντιμετωπίσουμε και πιστεύω ότι είναι μια πρόκληση για τον οργανισμό. Υπάρχει, πλέον, το ηλεκτρονικό εμπόριο τροφίμων. Είναι η καινούργια τάση στην αγορά.

Εξαγωγές και κυρίως εισαγωγές τροφίμων γίνονται μέσα από το ηλεκτρονικό εμπόριο και πρέπει να διασφαλίσουμε την προστασία του καταναλωτή αλλά και το άριστο branding που έχουν τα ελληνικά προϊόντα στο εξωτερικό, όχι μόνο μέσα από τα μεγάλα φορτία αλλά και μέσα από την εξατομικευμένη διακίνηση των προϊόντων αυτών από τις διαδικασίες των web sales, το οποίο, το αντιλαμβανόμαστε και από τις δικές μας οικογένειες, ότι είναι κάτι καινούργιο που μπαίνει ολοένα και περισσότερο μέσα στον οικογενειακό μας προϋπολογισμό.

Μετά απ' όλα αυτά, πρέπει να σας ευχαριστήσω και πάλι. Δεσμευόμαστε ότι αφού μας καλέσατε θα είμαστε παρόντες για να σας εξηγήσουμε το όραμά μας, τα σχέδιά μας, τα πρώτα πεπραγμένα μας και θα είμαστε στη διάθεσή σας από δω και πέρα. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Ο κ. Αραχωβίτης, έχει το λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε. Θα ήθελα να θέσω δύο ζητήματα. Το πρώτο, επειδή έγινε μεγάλη κουβέντα για τον τρόπο διορισμών. Να θυμίσω ότι για τους διορισμούς διοικητών στα νοσοκομεία ακολουθήθηκε μια διαδικασία. Δεύτερον, να θυμίσω ότι ο Νόμος Βερναρδάκη προέβλεπε μια αυστηρή διαδικασία για τους γενικούς διευθυντές των υπουργείων και για τους γενικούς γραμματείς των υπουργείων. Ξεκίνησε να εφαρμόζεται στους γενικούς διευθυντές, εφαρμόστηκε στους γενικούς γραμματείς και σε κάποια υπουργεία είχαν αρχίσει ήδη να εφαρμόζονται.

Όσον αφορά το προσωπικό, επειδή η απάντηση, Υπουργέ, δεν ήταν καθαρή, να θυμίσω ότι για την αντιμετώπιση της έλλειψης προσωπικού είχαμε προχωρήσει σε προγραμματικές συμβάσεις με τις περιφέρειες, έτσι ώστε να αντιμετωπίσουμε και το φαινόμενο των διασταυρούμενων ελέγχων. Άρα, πολλαπλασιάσαμε το προσωπικό σε σχέση με αυτή την κατάσταση που βρήκαμε.

Τέλος, κύριε Πρόεδρε, σχετικά με τα ονόματα που είπατε για τους παραβάτες, όσον αφορά την προστασία της υγείας του καταναλωτή δεν υπάρχει θέμα και ουδέποτε υπήρξε θέμα στη δημοσιοποίηση των ονομάτων. Όμως, όταν υπάρχει ζήτημα, ο κ. Υπουργός το ξέρει καλύτερα, που μπορεί να υπάρξει νομική άμυνα από τον παραβάτη, το να του κάνεις διαπόμπευση μπορεί να σημαίνει και άλλα ζητήματα από κει και πέρα. Μπορεί να καταγγείλει, δηλαδή, γιατί δημοσιοποιήθηκε το όνομά του ενώ δεν έχει τελεσιδικήσει μια διαδικασία.

Άρα, λοιπόν, το ποιος κρατάει ποιον καλό θα ήταν να μη λέγονται αυτά, κύριε Πρόεδρε και αυτό το απευθύνω προσωπικά προς εσάς, γιατί αυτή η φράση δεν ήταν, νομίζω, η πρέπουσα γιατί πρέπει να ακολουθούμε και κάποιες διαδικασίες. Αναφερθήκατε σε σουπερμάρκετ που έκλεισε, εγώ μπορώ να αναφερθώ σε γαλακτοβιομηχανία που έκλεισε, της οποίας το όνομα δεν δημοσιοποιήθηκε, ακριβώς επειδή η συγκεκριμένη βιομηχανία έχει προχωρήσει και σε διοικητικές, αλλά και σε δικαστικές πράξεις από εκεί και κάτω. Δεν είναι, ό,τι μας «κρατάει» κανένας λοιπόν και δεν δημοσιοποιήθηκε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ δεν μίλησα ποτέ για διαπόμπευση, είπα για ενημέρωση, αλλά αφού με γυρνάς πίσω, θα σου πω ότι εκτός από το σουπερμάρκετ που κλείσαμε, εμείς στο δελτίο που βγάλαμε σαν Υπουργείο, δεν λέγαμε «σουπερμάρκετ, κατάστημα γνωστής αλυσίδας», εμείς λέγαμε το όνομα και λέγαμε και τη διεύθυνση και λέγαμε ότι «περάσαμε και κορδέλα κόκκινη» και να σας θυμίσω και τότε, σε μια γαλακτοβιομηχανία εμείς κάναμε μποϊκοτάζ και καλέσαμε τους καταναλωτές να κάνουν μποϊκοτάζ. Κανείς δεν τόλμησε να στραφεί νομικά εναντίον μας, γιατί το είχαμε τόσο καλά «δεμένο», που δεν μπορούσε κανένας να μας αγγίξει και «δεν καταλαβαίναμε και άλλη γλώσσα».

**ΣΤΑΥΡΟΣ ΑΡΑΧΩΒΙΤΗΣ:** Όταν θα τελειώσει η δικαστική διαδικασία, τότε θα είμαστε ελεύθεροι όλοι να δημοσιοποιήσουμε τα ονόματα. Σας ευχαριστώ

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μακάρι να μη συμβαίνουν τέτοια γεγονότα.

**ΣΤΑΥΡΟΣ ΑΡΑΧΩΒΙΤΗΣ:** Να ευχηθούμε καλή δύναμη, η θέση του ΣΥ.ΡΙΖ.Α. είναι «παρών» και για τους δύο, οπότε να ευχηθούμε καλή δύναμη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε.

Ανακεφαλαιώνουμε τις θέσεις των Κομμάτων.

Όσον αφορά το διορισμό για τη θέση του Προέδρου και τον κ. Αντώνη Ζαμπέλα.

Η Ν.Δ. είναι θετική

Ο ΣΥ.ΡΙΖ.Α. δηλώνει «παρών».

Το Κίνημα Αλλαγής δηλώνει «παρών».

Το Κ.Κ.Ε. δηλώνει «κατά».

Η Ελληνική Λύση επίσης «κατά».

Το ΜέΡΑ25 δηλώνει «παρών».

Για τον διορισμό στη θέση του Αντιπροέδρου του Σταύρου Ζαννόπουλου.

Η Ν.Δ. είναι θετική

Ο ΣΥ.ΡΙΖ.Α. δηλώνει «παρών».

Το Κίνημα Αλλαγής δηλώνει «παρών».

Το Κ.Κ.Ε. δηλώνει «κατά».

Η Ελληνική Λύση επίσης «κατά».

Και το ΜέΡΑ25 δηλώνει «παρών».

Στο σημείο αυτό ολοκληρώσαμε την ακρόαση και η Επιτροπή, κατά πλειοψηφία, διατυπώνει θετική γνώμη για την καταλληλότητα των προτεινόμενων για τον διορισμό στη θέση του Προέδρου και του Αντιπροέδρου του Δ.Σ. του ΕΦΕΤ, κ.κ. Αντωνίου Ζαμπέλα και Σταύρου Ζαννόπουλου αντίστοιχα.

Τους ευχόμαστε να είναι καλορίζικοι, να έχουν καλή θητεία και αποτελεσματικότητα προς όφελος της κοινωνίας.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάχος Γεώργιος, Βολουδάκης Μανούσος-Κωνσταντίνος, Σούκουλη-Βιλιάλη Μαρία-Ελένη (Μαριλένα), Ταγαράς Νικόλαος, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Σαντορινιός Νεκτάριος, Φάμελλος Σωκράτης, Πανάς Απόστολος, Μανωλάκου Διαμάντω, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 12.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**